Kawża T-39/06

Transcatab SpA

vs

Il-Kummissjoni Ewropea

“Kompetizzjoni — Akkordji — Suq Taljan tax-xiri u tal-ewwel ipproċessar ta’ tabakk mhux maħdum — Deċiżjoni li tikkonstata ksur tal-Artikolu 81 KE — Iffissar tal-prezzijiet u tqassim tas-suq — Imputabbiltà tal-aġir li jikkostitwixxi ksur — Multi — Proporzjonalità — Gravità u tul tal-ksur — Ċirkustanzi attenwanti — Kooperazzjoni”

Sommarju tas-sentenza

1. Kompetizzjoni — Regoli Komunitarji — Ksur — Imputazzjoni — Kumpannija parent u sussidjarji — Unità ekonomika — Kriterji ta’ evalwazzjoni — Preżunzjoni ta’ influwenza determinanti eżerċitata mill-kumpannija parent fuq is-sussidjarji miżmuma 100 % minnha

(Artikolu 81 KE)

2. Kompetizzjoni — Proċedura amministrattiva — Rispett tad-drittijiet tad-difiża — Dikjarazzjoni tal-oġġezzjonijiet — Kontenut neċessarju

(Artikolu 81 KE; Regolament tal-Kunsill Nru 1/2003, Artikolu 27(1))

3. Kompetizzjoni — Multi — Ammont — Determinazzjoni — Ammont massimu — Kalkolu — Dħul mill-bejgħ li għandu jittieħed inkunsiderazzjoni

(Regolament tal-Kunsill Nru 1/2003, Artikolu 23(2))

4. Atti tal-istituzzjonijiet — Linji gwida għall-kalkolu tal-multi imposti fil-każ ta’ ksur tar-regoli tal-kompetizzjoni — Att intiż sabiex joħloq effetti esterni — Portata

(Regolament tal-Kunsill Nru 1/2003, Artikolu 23(2); Komunikazzjoni tal-Kummissjoni 98/C 9/03)

5. Kompetizzjoni — Multi — Ammont — Determinazzjoni — Ksur ikkwalifikat bħala serju ħafna unikament fuq il-bażi tan-natura tiegħu

(Regolament tal-Kunsill Nru 1/2003; Komunikazzjoni tal-Kummissjoni 98/C 9/03, punt 1 A)

6. Kompetizzjoni — Multi — Deċiżjoni li timponi multi — Obbligu ta’ motivazzjoni — Portata

(Artikoli 81 KE u 253 KE; Regolament tal-Kunsill Nru 1/2003, Artikolu 23(2) u (3))

7. Kompetizzjoni — Proċedura amministrattiva — Rispett tad-drittijiet tad-difiża — Dikjarazzjoni tal-oġġezzjonijiet — Kontenut neċessarju

(Regolament tal-Kunsill Nru 1/2003, Artikolu 27)

8. Kompetizzjoni — Multi — Ammont — Determinazzjoni — Marġni ta’ diskrezzjoni rriżervat għall-Kummissjoni — Limiti — Osservanza tal-prinċipju ta’ proporzjonalità — Portata

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 98/C 9/03)

9. Kompetizzjoni — Multi — Ammont — Determinazzjoni — Kriterji — Natura dissważiva tal-multa

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 98/C 9/03, punt 5(b))

10. Kompetizzjoni — Multi — Ammont — Determinazzjoni — Kriterji — Gravità tal-ksur — Ċirkustanzi attenwanti — Nuqqas ta’ applikazzjoni effettiva ta’ ftehim

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 98/C 9/03, l-ewwel paragrafu tal-punt 1 A, u t-tieni inċiż tal-punt 3)

11. Kompetizzjoni — Multi — Ammont — Determinazzjoni — Kriterji — Gravità tal-ksur — Ċirkustanzi attenwanti — Waqfien tal-ksur mill-ewwel interventi tal-Kummissjoni — Portata

(Artikolu 81(1) KE, Regolament tal-Kunsill Nru 1/2003, Artikolu 23; Komunikazzjoni tal-Kummissjoni 98/C 9/03, it-tielet inċiż tal-punt 3)

12. Dritt tal-Unjoni — Prinċipji — Protezzjoni tal-aspettattivi leġittimi — Kundizzjonijiet

13. Agrikoltura — Regoli tal-kompetizzjoni — Regolament Nru 26 — Applikazzjoni tad-deroga stabbilita għall-ftehim, deċiżjonijiet u prattiċi neċessarji għat-twettiq tal-għanijiet imsemmija fl-Artikolu 33 KE — Kundizzjonijiet

(Artikoli 33 KE u 81(1) KE; Regolament tal-Kunsill Nru 26, Artikolu 2)

14. Kompetizzjoni — Multi — Ammont — Determinazzjoni — Kriterji — Gravità tal-ksur — Ċirkustanzi attenwanti — Kooperazzjoni tal-impriża implikata barra mill-kamp ta’ applikazzjoni tal-Komunikazzjoni dwar il-kooperazzjoni — Kundizzjonijiet

(Regolament tal-Kunsill Nru 1/2003, Artikolu 23; Komunikazzjonijiet tal-Kummissjoni 98/C 9/03, is-sitt inċiż tal-punt 3, u 2002/C 45/03)

15. Kompetizzjoni — Multi — Ammont — Determinazzjoni — Kriterji — Gravità tal-ksur — Ċirkustanzi attenwanti — L-ewwel każ ta’ applikazzjoni tar-regoli tal-kompetizzjoni għal settur partikolari tal-ekonomija — Marġni ta’ diskrezzjoni tal-Kummissjoni

(Regolament tal-Kunsill Nru 1/2003; Komunikazzjoni tal-Kummissjoni 98/C 9/03, punt 3)

16. Kompetizzjoni — Multi — Ammont — Determinazzjoni — Kriterji — Gravità tal-ksur — Ċirkustanzi attenwanti — Kundizzjoni finanzjarja ħażina tas-settur inkwistjoni — Marġni ta’ diskrezzjoni tal-Kummissjoni

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 98/C 9/03)

17. Proċedura — Rikors promotur — Rekwiżiti proċedurali

(Statut tal-Qorti tal-Ġustizzja, Artikolu 21; Regoli tal-Proċedura tal-Qorti Ġenerali, Artikoli 44(1)(ċ) u 48(2))

18. Kompetizzjoni — Multi — Ammont — Determinazzjoni — Kriterji — Tnaqqis tal-ammont tal-multa inkambju għall-kooperazzjoni tal-impriża implikata — Kundizzjonijiet

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 2002/C 45/03, l-aħħar paragrafu tal-punt 23)





19. Kompetizzjoni — Akkordji — Ftehim u prattiki miftiehma li jikkostitwixxu ksur uniku

(Artikolu 81(1) KE)

1. Fil-qasam tal-kompetizzjoni, l-aġir ta’ sussidjarja jista’ jiġi imputat lill-kumpannija parent b’mod partikolari meta, għalkemm ikollha personalità ġuridika distinta, din is-sussidjarja ma tiddeterminax b’mod awtonomu l-aġir tagħha fis-suq, iżda tapplika essenzjalment l-istruzzjonijiet li jingħatawlha mill-kumpannija parent, b’mod partikolari fid-dawl tar-rabtiet ekonomiċi, organizzazzjonali u ġuridiċi li jgħaqqdu lil dawn iż-żewġ entitajiet ġuridiċi. Fil-fatt, f’tali sitwazzjoni, peress li l-kumpannija parent u l-kumpannija sussidjarja tagħha jiffurmaw parti mill-istess unità ekonomika u, għaldaqstant, impriża waħda fis-sens tal-Artikolu 81 KE, il-Kummissjoni tista’ tindirizza deċiżjoni li timponi multi fuq il-kumpannija parent mingħajr ma jkun meħtieġ li jiġi stabbilit l-involviment personali ta’ din tal-aħħar fil-ksur.

Fil-każ speċifiku fejn kumpannija parent tkun 100 % proprjetarja tal-kapital tal-kumpannija sussidjarja tagħha li wettqet ksur tar-regoli tal-kompetizzjoni, minn naħa, din il-kumpannija parent tista’ teżerċita influwenza determinanti fuq l-aġir ta’ din il-kumpannija sussidjarja u, min-naħa l-oħra, teżisti preżunzjoni iuris tantum li tgħid li l-imsemmija kumpannija parent effettivament teżerċita tali influwenza determinanti. Għalhekk, il-Kummissjoni tista’ tippreżumi li din tal-aħħar teżerċita influwenza determinanti fuq l-aġir tal-kumpannija sussidjarja tagħha, mingħajr ma tkun meħtieġa li tressaq provi supplimentari li jistabbilixxu li l-kumpannija parent effettivament eżerċitat tali influwenza jew li kellha ta’ mill-inqas xi għarfien dwar il-ksur jew l-involviment ta’ dik il-kumpannija sussidjarja f’dan il-ksur. Din hija preżunzjoni konfutabbli, li tista’ tiġi kkonfutata permezz ta’ prova kuntrarja. B’hekk, hija l-kumpannija parent li għandha l-oneru li tikkonfuta dik il-preżunzjoni permezz ta’ elementi ta’ prova li jistgħu jistabbilixxu li l-kumpannija sussidjarja tagħha tiddetermina b’mod awtonomu l-linja ta’ azzjoni tagħha fis-suq u li dawk iż-żewġ kumpanniji b’hekk ma jikkostitwixxux entità ekonomika waħda. Fin-nuqqas, l-eżerċizzju ta’ kontroll jiġi pprovat bil-fatt li l-preżunzjoni bbażata fuq il-pussess totali tal-kapital ma ġietx ikkonfutata.

Il-fatt li kumpannija sussidjarja jkollha l-maniġment lokali u l-mezzi proprji ma jfissirx, fih innifsu, li hija tiddefinixxi l-aġir tagħha fis-suq indipendentement mill-kumpannija parent tagħha. Il-fatt li t-tmexxija tal-attivitajiet ta’ kuljum tiġi fdata f’idejn l-amministrazzjoni lokali ta’ kumpannija sussidjarja li tkun 100 % proprjetà tal-kumpannija parent huwa, fil-fatt, prattika komuni u, għaldaqstant, ma huwiex prova tal-awtonomija reali tal-kumpanniji sussidjarji.

(ara l-punti 92-94, 103, 106)

2. Fil-qasam tal-kompetizzjoni, l-osservanza tad-drittijiet tad-difiża teżiġi li l-impriża kkonċernata tkun tqiegħdet fil-pożizzjoni, matul il-proċedura amministrattiva, li effettivament tgħarraf l-opinjoni tagħha dwar ir-realtà u r-rilevanza tal-fatti u taċ‑ċirkustanzi allegati kif ukoll fuq id-dokumenti kkunsidrati mill-Kummissjoni insostenn tal-allegazzjoni tagħha dwar eżistenza ta’ ksur tat-Trattat.

L-Artikolu 27(1) tar-Regolament Nru 1/2003 jirrifletti dan il-prinċipju inkwantu jipprovdi li l-partijiet għandhom jirċievu dikjarazzjoni tal-oġġezzjonijiet li tiddikjara b’mod ċar l-elementi essenzjali kollha li l-Kummissjoni tibbaża ruħha fuqhom f’dan l-istadju tal-proċedura, sabiex il-persuni kkonċernati jkunu jistgħu effettivament jidentifikaw l-aġir li huma qegħdin jiġu akkużati bih mill-Kummissjoni u sabiex ikunu jistgħu jsostnu utilment id-difiża tagħhom qabel ma l-Kummissjoni tadotta deċiżjoni definittiva. Dan ir-rekwiżit huwa osservat meta l-imsemmija deċiżjoni ma tallegax li dawk ikkonċernati wettqu ksur differenti minn dak imsemmi fid-dikjarazzjoni tal-oġġezzjonijiet u tieħu inkunsiderazzjoni biss il-fatti li fuqhom il-persuni kkonċernati kellhom l-opportunità jagħtu spjegazzjoni.

Madankollu, din l-indikazzjoni tista’ ssir b’mod sommarju u d-deċiżjoni finali ma għandhiex neċessarjament tkun kopja tad-dikjarazzjoni tal-oġġezzjonijiet, peress li din id-dikjarazzjoni hija dokument preparatorju u l-kunsiderazzjonijiet ta’ fatt u ta’ liġi li jinsabu fiha huma ta’ natura purament provviżorja. Għalhekk, huma wkoll ammissibbli xi żidiet fid-dikjarazzjoni tal-oġġezzjonijiet fid-dawl tar-risposti tal-partijiet, fejn l-argumenti mressqa juru li dawn setgħu effettivament jeżerċitaw id-drittijiet tad-difiża tagħhom. Il-Kummissjoni tista’ wkoll, fid-dawl tal-proċedura amministrattiva, tirrevedi jew iżżid xi argumenti ta’ fatt jew ta’ liġi insostenn tal-ilmenti li hija fformulat.

Barra minn hekk, fir-rigward tal-imputabbiltà lil kumpannija parent ta’ ksur imwettaq mis-sussidjarji li jkunu 100 % proprjetà tagħha, il-Kummissjoni hija obbligata li tippreżenta biss, fir-rigward tal-imputabbiltà tal-ksur, fl-istadju tad-dikjarazzjoni tal-oġġezzjonijiet, il-provi li jirrigwardaw il-fatt li l-kumpannija parent kienet proprjetarja tal-kapital tal-kumpanniji sussidjarji tagħha.

(ara l-punti 115-117, 123)

3. Il-limitu massimu ta’ 10 % tad-dħul mill-bejgħ previst mill-Artikolu 23(2) tar-Regolament Nru 1/2003 għandu jiġi kkalkulat fuq il-bażi tad-dħul mill-bejgħ akkumulat mill-kumpanniji kollha li jiffurmaw l-entità ekonomika li taġixxi bħala impriża għall-finijiet tal-Artikolu 81 KE, minħabba li d-dħul mill-bejgħ akkumulat tal-kumpanniji komponenti jista’ jikkostitwixxi indikazzjoni tad-daqs u tal-qawwa ekonomika tal-impriża inkwistjoni.

(ara l-punti 129, 130)

4. Il-Linji gwida għall-kalkolu tal-multi imposti b’applikazzjoni tal-Artikolu 15, paragrafu 2, tar-Regolament Nru 17 u tal-Artikolu 65(5) tat-Trattat KEFA huma strument intiż li jippreċiża, fl-osservanza tad-dritt ta’ kompetenzi superjuri, il-kriterji li l-Kummissjoni tixtieq tapplika fil-kuntest tas-setgħa diskrezzjonali fl-iffissar tal-multi mogħtija lilha mill-Artikolu 23(2) tar-Regolament Nru 1/2003. Il-Linji gwida ma jikkostitwixxux il-bażi ġuridika ta’ deċiżjoni li timponi multi, peress li din tal-aħħar hija bbażata fuq ir-Regolament Nru 1/2003, iżda huma jiddeterminaw, b’mod ġenerali u astratt, il-metodoloġija li l-Kummissjoni imponiet fuqha nnifisha għall-finijiet tal-iffissar tal-ammont tal-multi imposti minn din id-deċiżjoni u jiżguraw, konsegwentement, iċ-ċertezza legali tal-impriżi.

B’hekk, għalkemm il-Linji gwida ma jistgħux jiġu kkwalifikati bħala regola tad-dritt li l-amministrazzjoni hija obbligata tosserva f’kull każ, huma madankollu jistabbilixxu regola ta’ kondotta indikattiva tal-prattika li għandha tiġi segwita li minnha l-amministrazzjoni ma tistax tiddevja, f’każ partikolari, mingħajr ma tippreżenta ġustifikazzjonijiet.

L-awtolimitazzjoni tas-setgħa diskrezzjonali tal-Kummissjoni li tirriżulta mill-adozzjoni tal-Linji gwida madankollu ma hijiex inkompatibbli maż-żamma ta’ marġni ta’ diskrezzjoni sostanzjali għall-Kummissjoni. Fil-fatt, iċ-ċirkustanza li l-Kummissjoni ppreċiżat, permezz tal-Linji gwida, l-approċċ tagħha fir-rigward tal-evalwazzjoni tal-gravità ta’ ksur, ma tipprekludix li hija tevalwa dan il-kriterju globalment skont iċ-ċirkustanzi rilevanti kollha, inklużi elementi li ma jissemmewx espressament fil-Linji gwida.

(ara l-punti 141-143)

5. Mill-Linji gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) KEFA jirriżulta li l-akkordji orizzontali li jirrigwardaw, b’mod partikolari, l-iffissar tal-prezzijiet, jistgħu jiġu kkwalifikati bħala “serji ħafna” sempliċement fuq il-bażi tan-natura proprja tagħhom, mingħajr ma l-Kummissjoni hija obbligata turi impatt konkret tal-ksur fis-suq u mingħajr ma d-daqs limitat tas-suq ġeografiku kkonċernat jipprekludi tali kwalifikazzjoni. Din il-konklużjoni hija kkorroborata mill-fatt li, għalkemm id-deskrizzjoni tal-ksur gravi ssemmi espressament l-impatt fis-suq u l-effetti fuq iż-żoni estiżi tas-suq komuni, dik tal-ksur serji ħafna, min-naħa l-oħra, ma ssemmi ebda rekwiżit ta’ impatt konkret fis-suq u lanqas tal-produzzjoni ta’ effetti fuq żona ġeografika partikolari.

Biex tiġi evalwata l-gravità tal-ksur tar-regoli tal-kompetizzjoni, huwa deċiżiv li jiġi stabbilit li l-membri tal-akkordju kienu għamlu dak kollu li setgħu jagħmlu sabiex jagħtu effett reali lill-intenzjonijiet tagħhom. Billi dak li seħħ sussegwentement, fir-rigward tal-prezzijiet tas-suq effettivament realizzati, seta’ kien influwenzat minn fatturi oħrajn lil hinn mill-kontroll tal-membri tal-akkordju, il-membri tal-akkordju ma jistgħux jinvokaw favur tagħhom fatturi esterni li kkontrabattew l-isforzi tagħhom, billi jsostnu li dawn huma elementi li jiġġustifikaw tnaqqis tal-multa.

Il-Kummissjoni ma tistax tkun meħtieġa, meta tkun ġiet stabbilita l-implementazzjoni ta’ akkordju, li turi sistematikament li l-akkordji effettivament ippermettew lill-impriżi kkonċernati li jilħqu livell ta’ prezzijiet ta’ tranżazzjonijiet ogħla, jew, bħal fil-każ ta’ akkordji dwar xiri, inqas minn dawk li kien ikun hemm fin-nuqqas tal-akkordju. Ikun sproporzjonat li tintalab tali prova li tassorbi riżorsi kunsiderevoli fid-dawl tal-fatt li din tirrikjedi l-użu ta’ kalkoli ipotetiċi bbażati fuq mudelli ekonomiċi li l-eżattezza tagħhom tkun diffiċli li tiġi vverifikata mill-qorti tal-Unjoni u fejn ma hemm l-ebda prova tan-natura infallibbli tagħhom.

Barra minn hekk, id-daqs tas-suq ġeografiku ma huwiex kriterju awtonomu, fis-sens li jistgħu jiġu kkwalifikati bħala “serji ħafna” biss dawk il-ksur li jikkonċernaw lill-biċċa l-kbira tal-Istati Membri. La t-Trattat, la r-Regolament Nru 1/2003, la l-Linji gwida, u lanqas il-ġurisprudenza ma jippermettu li jiġu kkunsidrati biss b’dan il-mod ir-restrizzjonijiet tal-kompetizzjoni li huma ġeografikament mifruxa ħafna. Barra minn hekk, ftehim intiżi b’mod partikolari għall-iffissar tal-prezzijiet tax-xiri kif ukoll it-tqassim tal-kwantitajiet mixtrija, jistgħu jiġu kkwalifikati bħala ksur serji ħafna, sempliċement fuq il-bażi tan-natura proprja tagħhom, mingħajr ma huwa neċessarju li tali aġir jiġi kkaratterizzat b’daqs ġeografiku partikolari. Minn dan isegwi li d-daqs tas-suq ġeografiku kkonċernat, anki jekk huwa limitat, ma jipprekludix il-kwalifikazzjoni tal-ksur ikkonstatat f’dan il-każ bħala “serju ħafna”.

(ara l-punti 148, 149, 168, 169, 172)

6. Fil-kuntest tal-iffissar ta’ multi minħabba l-ksur tad-dritt tal-kompetizzjoni, l-obbligu ta’ motivazzjoni huwa sodisfatt meta l-Kummissjoni tindika, fid-deċiżjoni tagħha, l-elementi ta’ evalwazzjoni li ppermettewlha tiddetermina l-gravità u d-dewmien tal-ksur.

Fil-kuntest tal-analiżi li jikkonċernaw il-ksur tal-Artikolu 81 KE, l-Artikolu 253 KE ma jistax jiġi interpretat fis-sens li jeżiġi li l-Kummissjoni tispjega fid-deċiżjonijiet tagħha r-raġunijiet għalfejn hija ma adottatx, għall-finijiet tal-kalkolu tal-ammont tal-multa, approċċi differenti minn dawk li effettivament ġew adottati fid-deċiżjoni finali.

(ara l-punti 175, 177)

7. Meta l-Kummissjoni tindika espressament, fid-dikjarazzjoni tal-oġġezzjonijiet tagħha, li din ser teżamina jekk hemmx lok li jkunu imposti multi fuq l-impriżi kkonċernati, u meta din tistabbilixxi l-elementi prinċipali ta’ fatt u ta’ liġi li jistgħu jwasslu għall-impożizzjoni ta’ multa, bħall-gravità u d-dewmien tal-allegat ksur u l-fatt li dan twettaq intenzjonalment jew b’negliġenza, hija tissodisfa l-obbligu tagħha li tirrispetta d-dritt tas-smigħ tal-impriżi. B’dan il-mod, hija tagħtihom l-elementi meħtieġa biex jiddefendu ruħhom mhux biss kontra l-konstatazzjoni ta’ ksur, iżda wkoll kontra l-fatt li ġiet imposta multa kontrihom.

Min-naħa l-oħra, il-Kummissjoni ma hijiex obbligata, meta tkun indikat l-elementi ta’ fatt u ta’ liġi li fuqhom hija tkun ibbażat il-kalkolu tagħha tal-ammont tal-multi, li tippreċiża l-mod kif hija tkun użat kull wieħed minn dawk l-elementi għall-finijiet tad-determinazzjoni tal-livell tal-multa. Barra minn hekk, fid-deċiżjoni tagħha, il-Kummissjoni tista’ wkoll, fid-dawl tal-proċedura amministrattiva, tirrevedi jew iżżid argumenti ta’ fatt jew ta’ liġi insostenn tal-ilmenti li hija tkun ifformulat.

Minn dan isegwi li, f’dak li jirrigwarda d-determinazzjoni tal-ammont tal-multi, id-drittijiet ta’ difiża tal-impriżi kkonċernati huma ggarantiti quddiem il-Kummissjoni permezz tal-possibbiltà li jressqu l-osservazzjonijiet tagħhom dwar id-dewmien, il-gravità u n-natura antikompetittiva tal-fatti allegati kontrihom.

(ara l-punti 180-182)

8. Fil-kuntest tal-proċeduri miftuħa mill-Kummissjoni biex tippenalizza l-ksur tar-regoli tal-kompetizzjoni, l-applikazzjoni tal-prinċipju ta’ proporzjonalità timplika li l-multi ma għandhomx ikunu sproporzjonati mal-għanijiet imfittxija, jiġifieri fir-rigward tal-osservanza ta’ dawn ir-regoli, u li l-ammont tal-multa imposta fuq l-impriża abbażi ta’ ksur fil-qasam tal-kompetizzjoni għandu jkun proporzjonat mal-ksur, evalwat fit-totalità tiegħu, billi tittieħed inkunsiderazzjoni, b’mod partikolari, il-gravità tiegħu. B’mod partikolari, il-prinċipju ta’ proporzjonalità jimplika li l-Kummissjoni għandha tiffissa l-multa proporzjonalment mal-elementi meħuda inkunsiderazzjoni biex tevalwa l-gravità tal-ksur u li f’dan ir-rigward għandha tapplika dawk l-elementi b’mod koerenti u ġġustifikat oġġettivament.

F’dan ir-rigward, la r-Regolament Nru 1/2003, u lanqas il-Linji gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) KEFA ma jipprevedu li l-ammont tal-multi għandu jiġi ffissat direttament skont id-daqs tas-suq inkwistjoni, peress li dan il-fattur ma huwiex element obbligatorju, iżda biss element pertinenti fost oħrajn biex tiġi evalwata l-gravità tal-ksur. Dawn id-dispożizzjonijiet b’hekk ma jimponux, waħedhom, li l-Kummissjoni tieħu inkunsiderazzjoni d-daqs limitat tas-suq tal-prodotti.

Id-dritt applikabbli ma jistabbilixxix prinċipju ta’ applikazzjoni ġenerali li jgħid li l-penali għandha tkun proporzjonata mad-dħul mill-bejgħ miksub mill-impriża fis-suq ikkonċernat. Huwa permess, fid-dawl tal-iffissar tal-multa, li jittieħdu inkunsiderazzjoni kemm id-dħul mill-bejgħ globali tal-impriża li huwa ħjiel, minkejja li huwa approssimattiv u mhux komplut, tad-daqs ta’ din u tas-saħħa ekonomika tagħha, kif ukoll tal-parti minn dan id-dħul mill-bejgħ li ġejja mill-merkanzija li hija s-suġġett tal-ksur u li għaldaqstant hija tali li tagħti ħjiel tal-gravità tiegħu. Ebda waħda minn dawn iċ-ċifri ma għandha tingħata importanza sproporzjonata meta mqabbla mal-fatturi l-oħra ta’ evalwazzjoni u, konsegwentement, l-iffissar ta’ multa xierqa ma jistax ikun ir-riżultat ta’ sempliċi kalkolu bbażat fuq id-dħul mill-bejgħ globali. Dan huwa b’mod partikolari l-każ meta l-merkanzija kkonċernata tirrappreżenta biss parti żgħira ta’ dan id-dħul mill-bejgħ. Barra minn hekk, meta l-ammont tal-multa finali ma jkunx jaqbeż l-10 % tad-dħul mill-bejgħ globali tal-impriża kkonċernata matul l-aħħar sena tal-ksur, il-multa ma tistax titqies li hija sproporzjonata għas-sempliċi fatt li tkun taqbeż id-dħul mill-bejgħ miksub fis-suq ikkonċernat.

(ara l-punti 189, 190, 196, 197, 199)

9. Fil-kuntest tal-kalkolu tal-multa għal ksur tar-regoli tal-kompetizzjoni, peress li l-objettiv ta’ dissważjoni kien marbut mal-aġir tal-impriżi fi ħdan l-Unjoni, il-fattur ta’ dissważjoni huwa evalwat fid-dawl ta’ għadd ta’ elementi, u mhux biss il-qagħda partikolari tal-impriża kkonċernata.

Il-Kummissjoni ma hijiex obbligata, fid-determinazzjoni tal-ammont tal-multa, li tikkunsidra d-defiċit finanzjarju ta’ impriża, peress li r-rikonoxximent ta’ tali obbligu jwassal sabiex jingħata vantaġġ kompetittiv inġustifikat lill-impriżi l-inqas adattati għall-kundizzjonijiet tas-suq. Għaldaqstant, kumpannija ma tistax tikkontesta l-applikazzjoni ta’ koeffiċjent multiplikatur għal finijiet dissważivi billi tibbaża ruħha fuq iċ-ċirkustanza li hija ġarrbet telf matul il-perijodu tal-implementazzjoni tal-akkordju li wassal biex hija ma tibqax attiva fis-suq ikkonċernat mill-akkordju wara l-ftuħ tal-proċedura amministrattiva.

Barra minn hekk, il-fatt li miżura meħuda minn istituzzjoni twassal għall-falliment jew għall-istralċ ta’ impriża partikolari ma huwiex ipprojbit, fih innifsu, mid-dritt tal-Unjoni. Fil-fatt, il-likwidazzjoni ta’ impriża taħt is-sura ġuridika tagħha inkwistjoni, għalkemm tista’ tagħmel ħsara lill-interessi finanzjarji tal-proprjetarji, azzjonisti jew detenturi ta’ ishma, ma tfissirx madankollu li l-elementi personali, materjali u immaterjali rrappreżentati mill-impriża għandhom jitilfu huma wkoll il-valur tagħhom.

(ara l-punti 221-224)

10. Iċ-ċirkustanza attenwanti prevista fit-tieni inċiż tal-punt 3 tal-Linji Gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) KEFA, ibbażata fuq in-nuqqas ta’ applikazzjoni effettiva tal-akkordji jew tal-prattiki li jikkostitwixxu ksur, tistrieħ fuq l-aġir partikolari ta’ kull impriża. Minn dan jirriżulta li, għall-finijiet tal-evalwazzjoni ta’ dik iċ-ċirkustanza attenwanti, għandhom jittieħdu inkunsiderazzjoni mhux l-effetti li jirriżultaw mill-ksur kollu li għandhom jiġu kkunsidrati fl-evalwazzjoni tal-impatt konkret ta’ ksur fis-suq għall-finijiet tal-evalwazzjoni tal-gravità tiegħu (l-ewwel paragrafu tal-punt 1 A tal-Linji gwida), iżda l-aġir individwali ta’ kull impriża, għall-finijiet li tiġi eżaminata s-serjetà tal-parteċipazzjoni ta’ kull impriża fil-ksur.

Fi kwalunkwe każ, sabiex jibbenefikaw mit-tieni inċiż tal-punt 3 tal-Linji gwida msemmija, dawk li wettqu l-ksur għandhom juru li huma adottaw komportament kompetittiv jew, għall-inqas, li huma kisru, b’mod ċar u b’mod kunsiderevoli, l-obbligi intiżi sabiex jiġi implementat l-akkordju, sal-punt li fixklu l-funzjonament tiegħu, u li ma jkunux taw l-impressjoni li aderixxew mal-ftehim u, minħabba f’hekk, ħeġġew lil impriżi oħra jimplementaw l-akkordju inkwistjoni.

(ara l-punti 273, 275)

11. B’mod konformi mat-tielet inċiż tal-punt 3 tal-Linji gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) KEFA, l‑ammont bażiku tal-multa ffissat mill-Kummissjoni jista’ jitnaqqas meta l-impriża akkużata twaqqaf il-ksur sa mill-ewwel interventi tal-Kummissjoni.

Madankollu, tali tnaqqis fil-multa ma jistax ikun awtomatiku, iżda jiddependi fuq evalwazzjoni taċ-ċirkustanzi tal-każ mill-Kummissjoni, fil-kuntest tas-setgħa diskrezzjonali tagħha. Iċ-ċirkustanzi tal-każ b’hekk jistgħu jwasslu lill-Kummissjoni biex ma tagħtix tali tnaqqis tal-ammont bażiku tal-multa lil impriża li tkun parti minn akkordju illeċitu.

Ir-rikonoxximent tal-benefiċċju ta’ ċirkustanza attenwanti f’sitwazzjonijiet fejn impriża tkun parti minn akkordju manifestament illegali, li hija kienet taf bih jew li ma setgħetx ma tkunx taf li kien jikkostitwixxi ksur, jista’ jħeġġeġ lill-impriżi jidħlu f’akkordju sigriet għall-itwal żmien possibbli, bit-tama li l-imġiba tagħhom ma tinkixef qatt, filwaqt li jkunu jafu li jekk jinkixfu, huma jistgħu jkollhom il-multa mnaqqsa billi jwaqqfu l-ksur. Tali rikonoxximent ineħħi kull effett dissważiv tal-multa imposta u jkun ta’ ħsara għall-effett utli tal-Artikolu 81(1) KE.

Barra minn hekk, il-waqfien minn ksur imwettaq intenzjonalment ma għandux jiġi meqjus bħala ċirkustanza attenwanti meta din tkun ġiet iddeterminata bl-intervent tal-Kummissjoni.

(ara l-punti 282-284)

12. Id-dritt li jiġi invokat il-prinċipju ta’ protezzjoni tal-aspettattivi leġittimi jeħtieġ li jiġu sodisfatti tliet kundizzjonijiet. Fl-ewwel lok, għandhom ikunu ngħataw garanziji preċiżi, bla kundizzjonijiet u konsistenti, li joriġinaw minn sorsi awtorizzati u affidabbli, lill-persuna kkonċernata mill-amministrazzjoni. It-tieni nett, dawn l-assigurazzjonijiet għandhom ikunu ta’ natura li jnisslu aspettattivi leġittimi fir-rigward ta’ dak li lilu jkunu indirizzati. It-tielet nett, l-assigurazzjonijiet mogħtija għandhom ikunu konformi mar-regoli applikabbli

Fil-qasam tal-kompetizzjoni, is-sempliċi fatt li l-Kummissjoni kkunsidrat, fil-prattika deċiżjonali preċedenti tagħha, li ċerti elementi jikkostitwixxu ċirkustanzi attenwanti għall-finijiet tad-determinazzjoni tal-ammont tal-multa ma jimplikax li hija obbligata tagħti l-istess evalwazzjoni f’deċiżjoni sussegwenti. Għaldaqstant, impriża ma tistax tibni argument fuq il-fatt li ċirkustanza attenwanti ġiet applikata f’każijiet oħrajn ta’ ksur sabiex tinvoka aspettattiva leġittima f’dan ir-rigward.

(ara l-punti 289, 291)

13. Ir-Regolament Nru 26, li japplika ċerti regoli tal-kompetizzjoni għall-produzzjoni u l-kummerċ ta’ prodotti agrikoli, u b’mod partikolari l-Artikolu 2 tiegħu, jistabbilixxi deroga mill-applikabbiltà tal-Artikolu 81(1) KE, għall-akkordji, id-deċiżjonijiet u l-prattiki dwar il-produzzjoni jew il-kummerċ tal-prodotti elenkati fl-Anness I tat-Trattat KE, li jifformaw parti integrali minn organizzazzjoni nazzjonali tas-suq jew li huma neċessarji għall-kisba tal-objettivi ddikjarati fl-Artikolu 33 KE.

Fir-rigward ta’ deroga mir-regola ta’ applikazzjoni ġenerali tal-Artikolu 81(1) KE, l-Artikolu 2 tar-Regolament Nru 26 għandu jiġi interpretat b’mod restrittiv. Barra minn hekk, l-ewwel sentenza tal-Artikolu 2(1) tar-Regolament Nru 26, li jipprovdi l-eċċezzjoni invokata, tapplika biss jekk l-akkordju inkwistjoni jkun jippromwovi l-kisba tal-objettivi kollha tal-Artikolu 33 KE. Finalment, kif jirriżulta mit-test innifsu tal-ewwel sentenza tal-Artikolu 2(1) tar-Regolament Nru 26, l-akkordju inkwistjoni għandu jkun “neċessarju” għall-kisba tal-imsemmija objettivi.

F’dan ir-rigward, fin-nuqqas ta’ notifika u proċedura formali, impriża li pparteċipat fi ksur manifest u serju ħafna tal-Artikolu 81 KE fis-settur tat-tabakk mhux maħdum ma tistax targumenta li hija kellha dubju dwar il-possibbiltà li l-akkordju kkonċernat jidħol fil-kamp ta’ applikazzjoni tad-deroga prevista mir-Regolament Nru 26. Barra minn hekk, f’sistema bħal dik prevista mir-Regolament Nru 26, huwa eskluż li operaturi privati jistgħu jippretendu li jissostitwixxu l-evalwazzjoni tagħhom għal dik tal-Kummissjoni dwar l-iktar mezzi xierqa biex jinkisbu l-objettivi ffissati mill-Artikolu 33 KE u li b’hekk jieħdu inizjattivi illegali li jkunu ġġustifikati miċ-ċirkustanza li huma jsegwu dawk l-objettivi. Barra minn hekk, iż-żamma ta’ kompetizzjoni effettiva fis-swieq tal-prodotti agrikoli tifforma parti mill-għanijiet tal-politika agrikola komuni u tal-organizzazzjoni komuni tas-swieq inkwistjoni. B’hekk, tali impriża ma tistax issostni li akkordji manifestament antikompetittivi li pparteċipat fihom kienu jsegwu l-objettivi msemmija fl-Artikolu 33(1) KE.

(ara l-punti 298-300, 303, 305)

14. Skont is-sitt inċiż tal-punt 3 tal-Linji gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) KEFA, l-ammont bażiku ta’ multa jista’ jitnaqqas minħabba l-kooperazzjoni effettiva mill-impriża fil-proċedura barra l-kamp ta’ applikazzjoni tal-komunikazzjoni dwar l-immunità minn multi u tnaqqis f’multi f’każijiet ta’ kartell. Dik iċ-ċirkustanza attenwanti speċifika tapplika biss għal ksur li ma jaqax taħt il-kamp ta’ applikazzjoni tal-komunikazzjoni dwar il-kooperazzjoni.

F’dan ir-rigward, l-applikazzjoni tas-sitt inċiż tal-punt 3 tal-Linji gwida ma jistax ikollha l-konsegwenza li ċċaħħad lill-komunikazzjoni dwar il-kooperazzjoni mill-effettività tagħha. Fil-fatt, din tistabbilixxi qafas sabiex jiġu kkumpensati, għall-kooperazzjoni tagħhom fl-investigazzjoni tal-Kummissjoni, impriżi li jifformaw parti jew kienu jifformaw parti minn akkordji sigrieti li jaffettwaw lill-Unjoni. Għaldaqstant, mill-kliem u mill-istruttura tal-imsemmija komunikazzjoni jirriżulta li l-impriżi ma jistgħux, bħala prinċipju, jiksbu tnaqqis tal-multa abbażi tal-kooperazzjoni tagħhom ħlief jekk huma jissodisfaw il-kundizzjonijiet stretti stabbiliti fl-imsemmija komunikazzjoni.

Għaldaqstant, sabiex tippreżerva l-effettività tal-komunikazzjoni dwar il-kooperazzjoni, il-Kummissjoni ma tistax tagħti tnaqqis tal-multa lil impriża fuq il-bażi tas-sitt inċiż tal-punt 3 tal-Linji gwida ħlief f’sitwazzjonijiet eċċezzjonali. Dan huwa l-każ, b’mod partikolari, meta l-kooperazzjoni ta’ impriża, filwaqt li tmur lil hinn mill-obbligu legali ta’ kooperazzjoni tagħha mingħajr madankollu ma tagħtiha d-dritt għal tnaqqis tal-multa skont il-komunikazzjoni dwar il-kooperazzjoni, tkun ta’ utilità oġġettiva għall-Kummissjoni.

(ara l-punti 327-330)

15. Il-Linji gwida għall-kalkolu tal-multi imposti b’applikazzjoni tal-Artikolu 15(2) tar-Regolament Nru 17 u l-Artikolu 65(5) KEFA ma jipprevedu espressament ebda ċirkustanza attenwanti relatata man-nuqqas ta’ preċedenti fis-suq ikkonċernat mill-ksur. L-aħħar inċiż tal-punt 3 tal-Linji gwida jipprovdi, madankollu, il-possibbiltà għall-Kummissjoni li tqis ċirkustanzi oħrajn bħal dawk imsemmija fl-inċiżi preċedenti sabiex tagħti tnaqqis fl-ammont bażiku tal-multa. F’dan ir-rigward, il-Kummissjoni għandha marġni ta’ diskrezzjoni fir-rigward tal-applikazzjoni ta’ ċirkustanzi attenwanti. B’mod partikolari, il-Kummissjoni ma hijiex obbligata li tagħti attenwazzjoni tal-multi meta dan ikun l-ewwel każ f’settur partikolari.

(ara l-punti 342, 343)

16. Meta timponi multa għal ksur tar-regoli tal-kompetizzjoni, il-Kummissjoni ma hijiex obbligata li tikkunsidra bħala ċirkustanza attenwanti l-qagħda finanzjarja ħażina tas-settur inkwistjoni. Effettivament, ġeneralment, il-kartelli jitwieldu fil-mument meta settur jiltaqa’ ma’ diffikultajiet. B’hekk, kieku l-Kummissjoni kienet marbuta li tieħu inkunsiderazzjoni dawn id-diffikultajiet, il-multa jkollha titnaqqas kważi fil-każijiet kollha ta’ kartelli.

Għalkemm huwa minnu li, fil-prattika deċiżjonali tal-Kummissjoni, ċerti kriżijiet strutturali ġieli ġew meqjusa bħala ċirkustanzi attenwanti, it-teħid inkunsiderazzjoni mill-Kummissjoni, f’każijiet preċedenti, tal-qagħda ekonomika tas-settur bħala ċirkustanza attenwanti ma jimplikax li hija għandha neċessarjament tkompli tosserva dik il-prattika.

(ara l-punti 352, 353)

17. Sabiex tiġi ggarantita ċ-ċertezza legali u l-amministrazzjoni tajba tal-ġustizzja, jeħtieġ, sabiex rikors ikun ammissibbli, li l-punti essenzjali ta’ fatt u ta’ liġi li jkun ibbażat fuqhom jirriżultaw, tal-inqas fil-qosor, iżda b’mod koerenti u komprensibbli, mit-test tar-rikors stess. F’dan ir-rigward, filwaqt li l-korp tar-rikors jista’ jiġi kkorroborat u ssupplementat, fuq punti speċifiċi, b’riferimenti għal estratti minn dokumenti li jkunu annessi miegħu, ir-riferiment ġenerali għal skritturi oħrajn, anki jekk annessi mar-rikors, ma jistax jagħmel tajjeb għan-nuqqas ta’ elementi essenzjali argumentattivi tad-dritt li għandhom jitniżżlu fir-rikors. Barra minn hekk, ma huwiex id-dmir tal-Qorti Ġenerali li tfittex u tidentifika, fl-annessi, il-motivi u l-argumenti li fuqhom hija tista’ tikkunsidra li huwa bbażat ir-rikors, peress li l-funzjoni tal-annessi hija waħda purament probatorja u strumentali.

B’hekk, tkun qiegħda tiġi aċċettata devjazzjoni mir-rekwiżiti fundamentali tal-Artikolu 44(1)(ċ) tar-Regoli tal-Proċedura tal-Qorti Ġenerali u tkun qiegħda tiġi aċċettata l-ammissibbiltà ta’ motivi mhux spjegati b’mod suffiċjenti fir-rikors iżda li jagħmlu referenza għal motivi ipotetikament issollevati minn parti terza f’kawża oħra, li għaliha tkun irreferiet b’mod impliċitu fir-rikors.

Fi kwalunkwe każ, il-Qorti Ġenerali hija obbligata tiċħad bħala inammissibbli kap tat-talbiet tar-rikors li jiġi ppreżentat lilha meta l-punti essenzjali ta’ fatt u ta’ liġi li fuqhom ikun ibbażat dan il-kap tat-talbiet ma jirriżultawx, b’mod koerenti u li jinftiehem, mit-test tal-istess rikors, u li n-nuqqas ta’ tali punti fir-rikors ma jistax jiġi rrimedjat billi dawn jiġu ppreżentati waqt is-seduta.

(ara l-punti 366, 371, 372)

18. Huwa inerenti f’dik il-loġika skont il-komunikazzjoni tal-Kummissjoni dwar l-immunità minn multi u tnaqqis f’multi f’każijiet ta’ kartell li l-effett mixtieq tal-imsemmija komunikazzjoni huwa li tinħoloq klima ta’ inċertezza fi ħdan l-akkordji billi titħeġġeġ id-denunzja tagħhom lill-Kummissjoni. Din l-inċertezza tirriżulta preċiżament mill-fatt li l-parteċipanti fl-akkordju jafu li wieħed biss fosthom jista’ jibbenefika minn immunità tal-multa billi jiddenunzja lill-parteċipanti l-oħrajn fil-ksur, biex b’hekk ikunu esposti għar-riskju li jeħlu l-multi. Fil-kuntest ta’ din is-sistema, u skont l-istess loġika, l-impriżi li jipprovdu l-kooperazzjoni tagħhom l-iktar malajr jibbenefikaw minn tnaqqis ikbar tal-multi li kieku kienu jeħlu minn dawk mogħtija lill-impriżi li jikkooperaw inqas malajr. B’hekk, l-ordni kronoloġika u r-rapidità tal-kooperazzjoni offruta mill-membri tal-kartell jikkostitwixxu elementi fundamentali tas-sistema stabbilita mill-komunikazzjoni dwar il-kooperazzjoni.

L-interpretazzjoni tal-iskop ta’ dispożizzjoni tal-komunikazzjoni dwar il-kooperazzjoni għandha tkun konformi mal-loġika proprja ta’ dik il-komunikazzjoni. F’din il-perspettiva, l-aħħar inċiż tal-punt 23 ta’ dik il-komunikazzjoni għandu jiġi interpretat fis-sens li jikkumpensa lil impriża, anki jekk hija ma tkunx l-ewwel waħda li ppreżentat it-talba għall-immunità fir-rigward tal-akkordju inkwistjoni, jekk hija tkun l-ewwel waħda li tipprovdi lill-Kummissjoni elementi ta’ prova dwar fatti injorati mill-Kummissjoni li jkollhom effett dirett fuq is-serjetà jew id-dewmien tal-akkordju. Fi kliem ieħor, jekk l-elementi ta’ prova pprovduti minn impriża jkunu jikkonċernaw fatti li jippermettu lill-Kummissjoni li timmodifika l-evalwazzjoni tagħha, f’dak il-mument, tas-serjetà u d-dewmien tal-akkordju, l-impriża li tipprovdi dawk l-elementi ta’ prova tiġi kkumpensata permezz ta’ immunità fir-rigward tal-evalwazzjoni tal-fatti li dawk l-elementi ta’ prova jkunu jistgħu juru.

B’hekk, l-aħħar inċiż tal-punt 23 tal-komunikazzjoni dwar il-kooperazzjoni ma jikkonċernax il-każijiet fejn impriża tkun sempliċement ippreżentat elementi ta’ prova ġodda jew iktar kompluti fir-rigward ta’ fatti li l-Kummissjoni diġà kienet taf bihom. L‑imsemmi paragrafu lanqas ma japplika għal każijiet fejn impriża tinnotifika fatti ġodda li, madankollu, ma jkunux tali li jimmodifikaw l-evalwazzjoni tal-Kummissjoni dwar is-serjetà jew id-dewmien tal-akkordju. Dik id-dispożizzjoni tapplika, min-naħa l-oħra, esklużivament f’każijiet fejn jiġu sodisfatti żewġ kundizzjonijiet: fl-ewwel lok, l-impriża inkwistjoni tkun l-ewwel waħda li tressaq prova ta’ fatti li qabel kienu injorati mill-Kummissjoni, fit-tieni lok, dawk il-fatti, li jkollhom effett dirett fuq is-serjetà jew id-dewmien tal-akkordju preżunt, jippermettu lill-Kummissjoni li tasal għal konklużjonijiet ġodda dwar il-ksur.

(ara l-punti 379-382)

19. Impriża li tkun ipparteċipat fi ksur tar-regoli tal-kompetizzjoni permezz ta’ aġir attribwibbli lilha, li jaqa’ taħt il-kunċetti ta’ akkordju jew ta’ prattika miftiehma b’għan antikompetittiv fis-sens tal-Artikolu 81(1) KE, u li kien intiż sabiex jikkontribwixxi għat-twettiq tal-ksur b’mod ġenerali, hija wkoll responsabbli, għall-perijodu kollu tal-parteċipazzjoni tagħha fl-imsemmi ksur, għall-aġir ta’ impriżi oħra fil-kuntest tal-istess ksur.

Bl-istess mod, impriża tista’ tinżamm responsabbli ta’ akkordju sħiħ anki jekk jiġi stabbilit li hija ma pparteċipatx direttament ħlief f’element wieħed jew f’diversi elementi li jikkostitwixxu l-akkordju, peress li hija kienet taf, jew kellha tkun taf, minn naħa waħda, li l-kollużjoni li fiha hija pparteċipat kienet tidħol fi pjan ġenerali u, min-naħa l-oħra, li dan il-pjan globali kien ikopri l-elementi kollha li jikkostitwixxu l-akkordju.

(ara l-punti 394, 395)

SENTENZA TAL-QORTI ĠENERALI (It-Tielet Awla)

5 ta’ Ottubru 2011( )

“Kompetizzjoni – Akkordji – Suq Taljan tax-xiri u tal-ewwel ipproċessar ta’ tabakk mhux maħdum – Deċiżjoni li tikkonstata ksur tal-Artikolu 81 KE – Iffissar tal-prezzijiet u tqassim tas-suq – Imputabbiltà tal-aġir li jikkostitwixxi ksur – Multi – Proporzjonalità – Gravità u tul tal-ksur – Ċirkustanzi attenwanti – Kooperazzjoni”

Fil-Kawża T‑39/06,

Transcatab SpA, stabbilita f’Caserta (l-Italja), irrappreżentata minn C. Osti u A. Prastaro, avukati,

rikorrenti,

vs

Il-Kummissjoni Ewropea, inizjalment irrappreżentata minn F. Amato, sussegwentement minn V. Di Bucci, u finalment minn É. Gippini Fournier u L. Malferrari, bħala aġenti, assistiti minn F. Ruggeri Laderchi, avukat,

konvenuta,

li għandha bħala suġġett, fl-ewwel lok, talba għall-annullament parzjali tad-Deċiżjoni tal-Kummissjoni C (2005) 4012 finali, tal-20 ta’ Ottubru 2005, dwar proċedura skont l-Artikolu 81(1) [KE] (Każ COMP/C.38.281/B.2 – Tabakk mhux maħdum – l-Italja), fit-tieni lok, talba għat-tnaqqis tal-ammont tal-multa imposta kontra Transcatab minn dik id-deċiżjoni u, fit-tielet lok, kontrotalba mill-Kummissjoni għaż-żieda ta’ dak l-ammont,

IL-QORTI ĠENERALI (It-Tielet Awla),

komposta minn J. Azizi, President, E. Cremona (Relatur) u S. Frimodt Nielsen, Imħallfin,

Reġistratur: J. Palacio González, Amministratur Prinċipali,

wara li rat il-proċedura bil-miktub u wara s-seduta tat-30 ta’ Novembru 2010,

tagħti l-preżenti

Sentenza

Il-fatti li wasslu għall-kawża

1 Ir-rikorrenti, Transcatab SpA, hija kumpannija Taljana li tinsab fil-proċess ta’ stralċ, li l-attività prinċipali tagħha hija l-ewwel ipproċessar tat-tabakk mhux maħdum. Fil-mument meta seħħew il-fatti li huma s-suġġett ta’ din il-kawża, Transcatab kienet 100% sussidjarja ta’ Standard Commercial Corp. (iktar ’il quddiem “SCC”), waħda mill-ikbar negozjanti indipendenti ta’ weraq tat-tabakk fid-dinja. Fit-13 ta’ Mejju 2005, jiġifieri matul il-proċedura amministrattiva, SCC amalgamat ma’ Dimon, Inc., biex b’hekk inħolqot entità ġdida bl-isem Alliance One International, Inc. (iktar ’il quddiem “Alliance One”), li għandha 100% tal-kontroll ta’ Transcatab.

1. Il-proċedura amministrattiva

2 Fil-15 ta’ Jannar 2002, il-Kummissjoni tal-Komunitajiet Ewropej indirizzat talbiet għal informazzjoni, abbażi tal-Artikolu 11 tar-Regolament tal-Kunsill Nru 17, tas-6 ta’ Frar 1962, l-ewwel regolament ta’ applikazzjoni tal-Artikoli [81 KE] u [82 KE] (ĠU Edizzjoni Speċjali bil-Malti, Kapitolu 8, Vol. 1, p. 3), rigward is-suq Taljan tat-tabakk mhux maħdum, lill-assoċjazzjonijiet professjonali tal-proċessuri u tal-produtturi tat-tabakk Taljani, jiġifieri, rispettivament, lill-Associazione professionale trasformatori tabacchi italiani (APTI, Assoċjazzjoni professjonali tal-proċessuri ta’ tabakk mhux maħdum Taljani) u lill-Unione italiana tabacco (Unitab, Unjoni Taljana tat-tabakk).

3 Fid-19 ta’ Frar 2002, il-Kummissjoni rċeviet talba għal immunità mill-multi minn Deltafina SpA, proċessur membru ta’ APTI, skont l-Avviż tal-Kummissjoni dwar l-immunità minn multi u tnaqqis f’multi f’każijiet ta’ kartell (ĠU Edizzjoni Speċjali bil-Malti, Kapitolu 8, Vol. 2, p. 155, iktar ’il quddiem il-“Komunikazzjoni dwar il-Kooperazzjoni”).

4 Fl-4 ta’ April 2002 saret laqgħa tal-bord ta’ APTI. Matul dik il-laqgħa, Deltafina informat lill-parteċipanti, fosthom Transcatab SpA u Dimon Italia Srl (sussidjarja ta’ Dimon, li saret Mindo Srl), dwar it-talba tagħha għall-immunità u d-deċiżjoni tal-Kummissjoni li tagħtiha immunità kundizzjonali.

5 Dakinhar stess, il-Kummissjoni rċeviet talba għal immunità mill-multi, abbażi tal-punt 8 tal-Komunikazzjoni dwar il-Kooperazzjoni, u, sussidjarjament, talba għat-tnaqqis ta’ kull multa, abbażi tal-punti 20 sa 27 tal-komunikazzjoni imsemmija imsemmi, min-naħa ta’ Dimon Italia, kif ukoll, xi ftit sigħat wara, talba għal tnaqqis ta’ kull multa, fuq l-istess bażi, min-naħa ta’ Transcatab.

6 Fid-9 ta’ April 2002, il-Kummissjoni kkonfermat li kienet irċeviet it-talba ppreżentata minn Transcatab b’applikazzjoni tal-punt 25 tal-komunikazzjoni dwar il-kooperazzjoni. Transcatab bagħtet talba ġdida fl-10 ta’ April 2002, li kienet tikkonsisti f’nota ta’ spjegazzjoni u 44 anness. Fit-30 ta’ April 2002, il-Kummissjoni kkonfermat ukoll l-irċevuta tat-talba ġdida b’mod konformi mal-punt 25 tal-komunikazzjoni dwar il-kooperazzjoni.

7 Fit-18 u fid-19 ta’ April 2002, il-Kummissjoni għamlet spezzjonijiet, abbażi tal-Artikolu 14 tar-Regolament Nru 17, fil-bini ta’ Dimon Italia u ta’ Transcatab, kif ukoll fil-bini ta’ Trestina Azienda Tabacchi SpA u ta’ Romana Tabacchi SpA.

8 Fit-8 ta’ Ottubru 2002, il-Kummissjoni informat lil Dimon Italia u lil Transcatab li huma kienu rispettivament l-ewwel u t-tieni impriża li pprovdew provi tal-ksur għall-finijiet tal-Komunikazzjoni dwar il-Kooperazzjoni, u li hija b’hekk kellha l-ħsieb li, fit-tmiem tal-proċedura amministrattiva, tagħtihom rispettivament tnaqqis ta’ bejn 30 u 50 % u bejn 20 u 30 % tal-ammont tal-multa li kien jiġi impost kontrihom abbażi tal-ksur eventwalment ikkonstatat fin-nuqqas tal-kooperazzjoni.

9 Fil-25 ta’ Frar 2004, il-Kummissjoni adottat dikjarazzjoni tal-oġġezzjonijiet li hija indirizzat lil għaxar impriżi jew assoċjazzjonijiet ta’ impriżi, fosthom Transcatab, Deltafina, Dimon Italia u Romana Tabacchi (iktar ’il quddiem il-“proċessuri”) u l-kumpanniji parent ta’ wħud fosthom, b’mod partikolari SCC, Dimon u Universal Corp., il-kumpannija parent ta’ Deltafina.

10 Wara li ġie adottat, fil-21 ta’ Diċembru 2004, addendum għall-imsemmija dikjarazzjoni tal-oġġezzjonijiet dwar il-ksur minn Deltafina tal-obbligu ta’ kooperazzjoni previst mill-komunikazzjoni dwar il-kooperazzjoni, b’relazzjoni mal-iżvelar tat-talba tagħha għall-immunità (ara l-punt 4 iktar ’il fuq), saret it-tieni seduta fl-1 ta’ Marzu 2005.

11 Wara li kkonsultat mal-Kumitat konsultattiv dwar l-akkordji u l-pożizzjonijiet dominanti, u fid-dawl tar-rapport finali tal-Uffiċjal tas-Smigħ, il-Kummissjoni adottat id-Deċiżjoni C (2005) 4012 finali, tal-20 ta’ Ottubru 2005, dwar proċedura skont l-Artikolu 81(1) [KE] (Każ COMP/C.38.281/B.2 – Tabakk mhux maħdum – l-Italja) (iktar ’il quddiem id-“deċiżjoni kkontestata”), li sommarju tagħha ġie ppubblikat f’Il-Ġurnal Uffiċjali tal-Unjoni Ewropea tat-13 ta’ Frar 2006 (ĠU L 353, p. 45).

2. Id-deċiżjoni kkontestata

12 Id-deċiżjoni kkontestata tirrigwarda fl-ewwel lok akkordju orizzontali implementat mill-proċessuri fis-suq Taljan tat-tabakk mhux maħdum.

13 Fil-kuntest ta’ dan l-akkordju, matul il-perijodu bejn l-1995 sal-bidu tas-sena 2002, il-proċessuri ffissaw il-kundizzjonijiet tat-transazzjoni għax-xiri tat-tabakk mhux maħdum fl-Italja, f’dak li jirrigwarda kemm ix-xiri dirett mingħand il-produtturi kif ukoll ix-xiri mingħand “imballaturi terzi”, b’mod partikolari permezz tal-iffissar tal-prezzijiet u t-tqassim tas-suq.

14 Id-deċiżjoni kkontestata tirrigwarda wkoll żewġ każijiet ta’ ksur oħra, distinti mill-akkordju implementat mill-proċessuri, li seħħew bejn il-bidu tal-1999 u l-aħħar tal-2001 u li kienu jikkonsistu, fil-każ ta’ APTI, fl-iffissar tal-prezzijiet tal-kuntratti li kienet sejra tinnegozja, f’isem il-membri tagħha, għall-konklużjoni tal-ftehim interprofessjonali ma’ Unitab, u, fil-każ ta’ din tal-aħħar, fl-iffissar tal-prezzijiet li kienet sejra tinnegozja ma’ APTI, f’isem il-membri tagħha, għall-konklużjoni tal-istess ftehim.

15 Fid-deċiżjoni kkontestata, il-Kummissjoni kkunsidrat li kull prattika tal-proċessuri kienet tikkostitwixxi ksur uniku u kontinwu tal-Artikolu 81(1) KE (ara, b’mod partikolari, il-premessi 264 sa 276 tad-deċiżjoni kkontestata).

16 Fl-Artikolu 1(1) tad-deċiżjoni kkontestata, hija attribwixxiet ir-responsabbiltà tal-akkordju lill-proċessuri, kif ukoll lil Universal u Alliance One, bħala l-kumpannija li ħarġet mill-fużjoni bejn Dimon Inc. u SCC.

17 Fl-Artikolu 2 tad-deċiżjoni kkontestata, il-Kummissjoni imponiet multi fuq l-impriżi msemmija fil-punt preċedenti kif ukoll fuq APTI u Unitab (ara l-punt 71 iktar ’il quddiem).

Destinatarji tad-deċiżjoni kkontestata

18 Il-premessi 325 sa 351 tad-deċiżjoni kkontestata huma ddedikati għad-determinazzjoni tad-destinatarji ta’ din id-deċiżjoni.

19 Preliminarjament, il-Kummissjoni rreferiet għall-ġurisprudenza stabbilita li tgħid li l-kunċett ta’ “impriża”, fil-kuntest tad-dritt tal-kompetizzjoni, għandu jinftiehem bħala li jirreferi għal unità ekonomika għall-fini tas-suġġett tal-ftehim inkwistjoni, anki jekk, mill-perspettiva legali, din l-unità ekonomika hija komposta minn diversi persuni, fiżiċi jew ġuridiċi (premessa 325 tad-deċiżjoni kkontestata).

20 Sussegwentement, il-Kummissjoni ddikjarat li kien ġie stabbilit li Deltafina, Dimon Italia, Transcatab u Romana Tabacchi, kif ukoll APTI u Unitab, kienu pparteċipaw direttament, matul il-perjodi rispettivi ta’ ksur, fil-ksur ikkonstatat u li, għalhekk, kull waħda minn dawn l-impriżi u assoċjazzjonijiet kienet destinatarja tad-deċiżjoni kkontestata (premessa 327 tad-deċiżjoni kkontestata).

21 Il-Kummissjoni kompliet l-analiżi tagħha billi eżaminat il-kwistjoni tal-imputabbiltà tal-aġir li jikkostitwixxi ksur ta’ ċerti kumpanniji sussidjarji (Deltafina, Dimon Italia u Transcatab) lill-kumpanniji parent rispettivi tagħhom. F’dan ir-rigward, hija fakkret li, matul il-perijodu tal-ksur, Deltafina kienet sussidjarja 100 % ta’ Universal, Dimon Italia kienet sussidjarja 100 % ta’ Dimon u Transcatab kienet sussidjarja 100 % ta’ SCC (premessa 328 tad-deċiżjoni kkontestata).

22 Il-Kummissjoni ddikjarat b’mod partikolari li, skont il-ġurisprudenza, kumpannija parent tista’ tinżamm responsabbli għall-aġir li jikkostitwixxi ksur tal-kumpannija sussidjarja tagħha, meta din ma tkunx kapaċi tiddetermina l-aġir tagħha fis-suq b’mod awtonomu. F’dan ir-rigward, hija fakkret li wieħed jista’ jassumi li, meta kumpannija parent ikollha l-kapital azzjonarju kollu ta’ kumpannija sussidjarja, din ikollha influwenza determinanti fuq l-aġir ta’ dik il-kumpannija sussidjarja meta twettaq ksur tal-Artikolu 81(1) KE (premessi 329 u 330 tad-deċiżjoni kkontestata).

23 Fil-premessa 331 tad-deċiżjoni kkontestata, hija kkonkludiet li, fir-rigward ta’ Deltafina, Dimon u Transcatab, jista’ jkun leġittimament preżunt li huma “ma kellhomx awtonomija” peress li kienu, jew qabel kienu, fil-każ ta’ Dimon Italia, miżmuma 100 % mill-kumpanniji parent rispettivi tagħhom.

24 Filwaqt li rrifjutat it-teżi, imressqa mill-imsemmija kumpanniji fir-risposti tagħhom għad-dikjarazzjoni tal-oġġezzjonijiet, li tgħid li huma meħtieġa iktar elementi, minbarra dak tal-kontroll 100 %, sabiex ikun indikat l-eżerċizzju ta’ influwenza determinanti, il-Kummissjoni ppreċiżat li kull preżunzjoni ta’ tali influwenza fil-każ ta’ kumpannija sussidjarja kkontrollata 100 % kienet konfutabbli. Il-prova kuntrarja għandha tingħata mill-parti li tixtieq tirribatti tali preżunzjoni permezz ta’ “provi solidi”, li ma jistgħux ikunu sempliċement informazzjoni ġenerali mingħajr is-sostenn ta’ provi konvinċenti (premessa 334 tad-deċiżjoni kkontestata).

25 F’dan ir-rigward, hija eżaminat suċċessivament l-argumenti mressqa mill-kumpanniji parent destinatarji tad-deċiżjoni kkontestata u n-nuqqas ta’ elementi dwar l-ispeċifiċità tal-gruppi rigward l-awtonomija tal-attivitajiet tal-kumpanniji sussidjarji tagħhom.

26 Il-Kummissjoni ċaħdet, fl-ewwel lok, l-argument ġenerali mressaq mill-kumpanniji parent ikkonċernati dwar ir-responsabbiltà sħiħa tal-amministraturi lokali rigward l-attivitajiet tal-kumpanniji sussidjarji rispettivi tagħhom. Fil-fehma tagħha, il-fatt li Dimon u SCC żammew l-amministraturi eżistenti meta akkwistaw 100 % tas-sehem tal-kumpanniji sussidjarji rispettivi tagħhom ma jistax jeskludi li l-kumpanniji parent eżerċitaw influwenza determinanti fuq il-kumpanniji sussidjarji Taljani rispettivi tagħhom, peress li hija prattika komuni li t-tmexxija lokali ta’ kumpannija sussidjarja miżmuma 100 % tiġi fdata f’idejn l-amministraturi tan-negozju ta’ kuljum (premessa 338 tad-deċiżjoni kkontestata).

27 Skont il-Kummissjoni, l-ebda waħda minn dawn l-impriżi ma wriet, b’mod ġenerali, xi karatteristika speċifika tal-grupp tagħha li għamlet l-attivitajiet tal-kumpannija sussidjarja tagħha kunsiderevolment indipendenti mill-influwenza tagħha (premessa 339 tad-deċiżjoni kkontestata).

28 F’dan ir-rigward, il-Kummissjoni analizzat is-solidità tar-rabtiet ekonomiċi eżistenti bejn Deltafina, Dimon Italia, Transcatab u l-kumpanniji parent rispettivi tagħhom, li turi li l-kumpanniji sussidjarji Taljani kienu jikkostitwixxu unità ekonomika mal-bqija tal-grupp tagħhom. F’dan ir-rigward, il-Kummissjoni rrilevat li l-gruppi kkonċernati kienu l-ikbar negozjanti tal-weraq tat-tabakk fid-dinja u li huma spiss kienu jixtru u jikkummerċjalizzaw it-tabakk mixtri mill-kumpanniji sussidjarji Taljani tagħhom (premessa 340 tad-deċiżjoni kkontestata).

29 Rigward SCC, il-Kummissjoni rrilevat li qabel ma akkwistat il-kapital kollu ta’ Transcatab, hija diġà kienet tikkontrolla lil din tal-aħħar b’mod konġunt mal-imsieħba Taljana tagħha. Il-fatt li SCC ma “bidlet xejn fil-bord tad-diretturi” tal-kumpanniji sussidjarji wara dan l-akkwist ma setax, għalhekk, jitqies bħala prova li ma eżerċitaw l-ebda influwenza fuq l-amministraturi wara li kienu saru l-uniċi proprjetarji. Rigward, b’mod partikolari, id-delegazzjoni tas-setgħat eżekuttivi lid-direttur ġenerali ta’ Transcatab, il-Kummissjoni ddikjarat li ma kellha l-ebda informazzjoni li tippermettilha tiddeduċi li ma kienx inħatar minn SCC, l-istess bħall-membri l-oħra tal-bord tad-diretturi (premessi 341 u 342 tad-deċiżjoni kkontestata).

30 Sussegwentement, il-Kummissjoni ċaħdet l-argument ta’ SCC li jgħid li ma teżisti l-ebda linja ta’ komunikazzjoni bejnha u bejn il-kumpanniji sussidjarji tagħha (premessi 343 sa 344 tad-deċiżjoni kkontestata).

31 F’dan ir-rigward, hija rrilevat li l-attivitajiet ta’ Transcatab kienu meqjusa bħala attivitajiet ta’ Standard Commercial Tobacco Co., Inc., kumpannija holding fi ħdan il-grupp SCC, li hija proprjetà 100 % ta’ SCC, u li dawn kienu analizzati fil-kuntest tal-attivitajiet tal-grupp, li kienu jinkludu l-bejgħ tal-grupp SCC lill-manifatturi tas-sigaretti. Minn dan, il-Kummissjoni kkonkludiet li r-riżultati tal-attivitajiet ta’ Transcatab kienu ġew irrappurtati lil livelli ogħla fi ħdan il-grupp u mbagħad ġew ikkonsolidati (premessa 344 tad-deċiżjoni kkontestata).

32 Il-Kummissjoni ppreċiżat li, peress li l-gruppi li kienu jagħmlu parti minnhom Transcatab u Dimon Italia matul il-perijodu tal-ksur ma baqgħux jeżistu wara l-fużjoni tagħhom fl-entità l-ġdida Alliance One, din tal-aħħar, bħala s-suċċessur legali ta’ dawk iż-żewġ gruppi, kienet destinatarja tad-deċiżjoni kkontestata (premessa 349 tad-deċiżjoni kkontestata).

33 Fid-dawl ta’ dawn id-diversi elementi, il-Kummissjoni kkonkludiet, fil-premessa 351 tad-deċiżjoni kkontestata, li Deltafina, Universal, Mindo (li qabel kienet Dimon Italia), Transcatab, Alliance One, Romana Tabacchi, APTI u Unitab kellhom jinżammu responsabbli għall-ksur u jkunu d-destinatarji tad-deċiżjoni kkontestata.

Determinazzjoni tal-ammont tal-multa

34 Fil-premessi 356 sa 404 tad-deċiżjoni kkontestata, il-Kummissjoni eżaminat il-kwistjoni tal-multi li kellhom jiġu imposti fuq id-destinatarji tagħha.

35 L-ammonti tal-multi ġew iddeterminati mill-Kummissjoni skont il-gravità u d-dewmien tal-ksur inkwistjoni, jiġifieri ż-żewġ kriterji msemmija espliċitament fl-Artikolu 23(3) tar-Regolament tal-Kunsill (KE) Nru 1/2003 tas-16 Diċembru 2002 fuq l-implementazzjoni tar-regoli tal-kompetizzjoni mniżżlin fl-Artikoli 81 [KE] u 82 [KE] (ĠU Edizzjoni Speċjali bil-Malti, Kapitolu 8, Vol. 2, p. 205), u fl-Artikolu 15(2) tar-Regolament Nru 17 (premessi 356 u 357 tad-deċiżjoni kkontestata).

Iffissar tal-ammont inizjali tal-multi

36 Fir-rigward tal-gravità tal-ksur inkwistjoni, il-Kummissjoni fakkret li biex tevalwa dan il-fattur kellha tieħu inkunsiderazzjoni n-natura tal-ksur, l-impatt konkret tiegħu fis-suq jekk dan jista’ jiġi kkalkolat, u d-daqs tas-suq ġeografiku inkwistjoni (premessa 365 tad-deċiżjoni kkontestata).

37 Il-Kummissjoni tindika, sussegwentement, li l-produzzjoni tat-tabakk mhux maħdum fl-Italja tikkorrispondi għal 38 % tal-produzzjoni taħt il-kwota fl-Unjoni Ewropea, li kienet tirrappreżenta EUR 67 338 miljun fl-2001, jiġifieri fl-aħħar sena sħiħa tal-ksur (premessa 366 tad-deċiżjoni kkontestata).

38 Fir-rigward tan-natura tal-ksur, il-Kummissjoni kkonstatat li dan kien serju ħafna, peress li kien jikkonċerna l-iffissar tal-prezzijiet tax-xiri ta’ varjetajiet ta’ tabakk mhux maħdum fl-Italja kif ukoll it-tqassim tal-kwantitajiet mixtrija. Il-Kummissjoni ddikjarat ukoll, waqt li rreferiet għall-parti tad-deċiżjoni kkontestata li tirrigwarda l-analiżi tar-restrizzjoni tal-kompetizzjoni (premessi 272 et seq), li akkordju dwar ix-xiri jista’ joħloq distorsjoni fir-rieda tal-produtturi li jiġġeneraw ċertu redditu waqt li fl-istess ħin jillimita l-kompetizzjoni bejn il-proċessuri fis-swieq downstream. Hija affermat ukoll li dan kien partikolarment il-każ meta, bħal fil-każ preżenti, il-prodott li jkun is-suġġett tal-akkordju, f’dan il-każ it-tabakk mhux maħdum, ikun jikkostitwixxi “input” importanti għall-attivitajiet eżerċitati mill-parteċipanti downstream, f’dan il-każ l-ewwel ipproċessar tat-tabakk u l-bejgħ ta’ tabakk ipproċessat (premessi 367 u 368 tad-deċiżjoni kkontestata).

39 Fil-premessa 369 tad-deċiżjoni kkontestata, il-Kummissjoni kkonkludiet mill-premessi preċedenti li l-ksur imwettaq mill-proċessuri kellu jiġi kkwalifikat bħala serju ħafna.

40 Sussegwentement, fil-premessi 370 sa 376 tad-deċiżjoni kkontestata, il-Kummissjoni eżaminat il-kwistjoni tal-“kobor speċifiku” u tad-“dissważjoni”. F’dan ir-rigward, hija indikat li, meta jiġi ffissat l-ammont tal-multa, irid jiġi kkunsidrat il-“piż speċifiku ta’ kull impriża u r-riperkussjonijiet probabbli tal-aġir illeċitu tagħha” (premessa 370 tad-deċiżjoni kkontestata).

41 B’hekk, il-Kummissjoni qieset li l-multi kellhom jiġu ffissati skont il-pożizzjoni fis-suq ta’ kull parti inkwistjoni (premessa 371 tad-deċiżjoni kkontestata).

42 F’dan ir-rigward, il-Kummissjoni kkunsidrat li l-ammont inizjali tal-multa impost kontra Deltafina kellu jkun l-ogħla, minħabba li din irriżultat li kienet l-ikbar xerrej, b’sehem mis-suq ta’ madwar 25 % fl-2001 (premessa 372 tad-deċiżjoni kkontestata).

43 Peress li Transcatab, Dimon Italia u Romana Tabacchi kellhom inqas ishma mis-suq inkwistjoni, madwar 9 sa 11 % fl-2001, il-Kummissjoni kkunsidrat li dawn “kellhom jiġu raggruppati flimkien” u li l-ammont inizjali tal-multa kellu jkun iktar baxx fil-każ tagħhom (premessa 373 tad-deċiżjoni kkontestata).

44 Madankollu, il-Kummissjoni qieset li ammont bażiku li jirrifletti biss il-pożizzjoni fis-suq ma jkollux effett dissważiv biżżejjed fuq Deltafina, Dimon Italia (Mindo) u Transcatab, peress li, minkejja d-dħul mill-bejgħ relattivament limitat tagħhom, kull waħda kienet tappartjeni – jew, fil-każ ta’ Mindo, qabel kienet tappartjeni – lil gruppi multinazzjonali b’saħħa ekonomika u finanzjarja kunsiderevoli, li kienu l-ikbar negozjanti fid-dinja tat-tabakk u li kienu joperaw f’diversi livelli ta’ attività fi ħdan l-industrija tat-tabakk u fi swieq ġeografiċi differenti (premessa 374 tad-deċiżjoni kkontestata).

45 Konsegwentement, sabiex tiżgura li l-multa jkollha effett dissważiv, il-Kummissjoni kkunsidrat li kien meħtieġ li tapplika koeffiċjent multiplikatur ta’ 1.5 – jiġifieri żieda ta’ 50 % – fuq l-ammont bażiku stabbilit għal Deltafina, u koeffiċjent multiplikatur ta’ 1.25 – jiġifieri żieda ta’ 25 % – fuq l-ammont bażiku stabbilit għal Dimon Italia (Mindo) u Transcatab (premessa 375 tad-deċiżjoni kkontestata).

46 B’hekk, il-Kummissjoni ffissat l-ammont inizjali tal-multi, fil-premessa 376 tad-deċiżjoni kkontestata, skont kif ġej:

– Deltafina: EUR 37.5 miljun;

– Transcatab: EUR 12.5 miljun;

– Dimon Italia (Mindo): EUR 12.5 miljun;

– Romana Tabacchi: EUR 10 miljun.

Iffissar tal-ammont bażiku tal-multi

47 Fil-premessi 377 sa 378 tad-deċiżjoni kkontestata, il-Kummissjoni eżaminat il-kwistjoni tad-dewmien tal-ksur.

48 Hija kkunsidrat li l-akkordju implementat mill-proċessuri kien beda fid-29 ta’ Settembru 1995 u kien waqaf jeżisti, skont id-dikjarazzjonijiet tagħhom, fid-19 ta’ Frar 2002. B’hekk, il-Kummissjoni stmat li kellha tiġi applikata żieda ta’ 60 % għall-ammont inizjali tal-multi imposti kontra l-proċessuri, ħlief għal Romana Tabacchi, li l-parteċipazzjoni tagħha kienet iqsar.

49 Għaldaqstant, l-ammonti bażiċi tal-multi imposti fuq id-destinatarji tad-deċiżjoni kkontestata ġew stabbiliti kif ġej:

– Deltafina: EUR 60 miljun;

– Transcatab: EUR 20 miljun;

– Dimon Italia (Mindo): EUR 20 miljun;

– Romana Tabacchi: EUR 12.5 miljun.

Ċirkustanzi attenwanti

50 Fil-premessi 380 sa 398 tad-deċiżjoni kkontestata, il-Kummissjoni eżaminat jekk kienx hemm lok li jittieħdu inkunsiderazzjoni ċirkustanzi attenwanti.

51 F’dak li jirrigwarda, b’mod partikolari lil Transcatab, il-Kummissjoni ċaħdet l-argumenti kollha tagħha intiżi sabiex tibbenefika minn ċirkustanzi attenwanti.

52 Fl-ewwel lok, il-Kummissjoni rrilevat li l-ħolqien tal-akkordju tal-proċessuri ma kellu ebda rabta mal-ftehim interprofessjonali konklużi fi ħdan APTI. Hija ddeduċiet minn dan li l-qafas regolamentarju Taljan ma kienx inkoraġġixxa l-aġir tal-proċessuri, li ma setgħux, għaldaqstant, jibbenefikaw minn xi tnaqqis tal-ammont tal-multa tagħhom fuq il-bażi ta’ dak l-argument (premessa 381 tad-deċiżjoni kkontestata).

53 Sussegwentement, il-Kummissjoni ċaħdet l-argument tal-proċessuri fejn qalu li huma kellhom jibbenefikaw minn tnaqqis peress li kienu waqqfu l-ksur qabel l-intervent tal-Kummissjoni. F’dan ir-rigward, il-Kummissjoni fakkret il-ġurisprudenza li tistabbilixxi li, f’kawżi dwar ksur serju tar-regoli tal-kompetizzjoni, fejn il-partijiet kienu jafu jew neċessarjament kellhom ikunu jafu li l-aġir tagħhom kien fundamentalment illegali, il-fatt li huma jkunu waqqfu dak l-aġir qabel l-intervent tal-Kummissjoni ma għandux, fil-prinċipju, jagħti lok għal tnaqqis tal-ammont tal-multa meta dan jiġi kkalkolat (premessa 382 tad-deċiżjoni kkontestata).

54 Il-Kummissjoni affermat ukoll li ma tistax tikkunsidra li l-akkordju ma ġiex implementat peress li mid-deskrizzjoni tal-fatti kien jirriżulta li l-partijiet kienu żguraw l-implementazzjoni tal-akkordju permezz ta’, b’mod partikolari, il-parteċipazzjoni tagħhom f’laqgħat regolari u fi skambji ta’ informazzjoni regolari dwar il-prezzijiet u l-kwantitajiet matul il-perijodu tax-xirjiet (premessa 383 tad-deċiżjoni kkontestata).

55 Il-Kummissjoni finalment ċaħdet l-argument imressaq minn Transcatab fejn qalet li l-kuntest ekonomiku u soċjali speċifiku tas-suq tat-tabakk mhux maħdum fl-Italja kellu jittieħed inkunsiderazzjoni sabiex jiġi stabbilit l-ammont tal-multa skont il-punt 5(b) tal-linji gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) [KEFA] (ĠU 1998, C 9, p. 3, iktar ’il quddiem il-“linji gwida”). Il-Kummissjoni osservat li l-applikazzjoni tal-imsemmi punt 5(b) tal-linji gwida kien eċċezzjonali u li l-każ preżenti ma kellux karatteristiċi identiċi jew simili għal dawk fil-każ iċċitat minn Transcatab insostenn tal-argument tagħha. Il-Kummissjoni ddikjarat ukoll li ma kienx ammess li l-eżistenza ta’ prattiki illegali li jolqtu s-settur tat-tabakk f’ċerti reġjuni Taljani seta’ kellha effett determinanti billi tipprovoka l-prattiki inkwistjoni u li r-riforma tal-organizzazzjoni komuni tas-swieq kellha effetti wisq inċerti u mbiegħda fiż-żmien biex tiġġustifika t-teħid inkunsiderazzjoni ta’ ċirkustanza attenwanti (premessa 384 tad-deċiżjoni kkontestata).

56 Il-Kummissjoni sussegwentement ikkunsidrat is-sitwazzjoni partikolari ta’ Deltafina u kkonkludiet li l-multa tagħha kellha titnaqqas b’50 %, minħabba l-kooperazzjoni tagħha (premessi 385 sa 398 tad-deċiżjoni kkontestata).

57 Il-Kummissjoni ffissat l-ammont tal-multi wara l-applikazzjoni ta’ ċirkustanzi attenwanti skont kif ġej (premessa 399 tad-deċiżjoni kkontestata):

– Deltafina: EUR 30 miljun;

– Dimon Italia (Mindo): EUR 20 miljun;

– Transcatab: EUR 20 miljun;

– Romana Tabacchi: EUR 8,75 miljun.

58 Il-Kummissjoni finalment fakkret li, skont l-Artikolu 23(2) tar-Regolament Nru 1/2003, għal kull impriża u assoċjazzjoni ta’ impriżi li jipparteċipaw fil-ksur, il-multa ma għandhiex taqbeż l-10 % tad-dħul mill-bejgħ totali tagħha miksub matul is-sena finanzjarja preċedenti. Hija ddikjarat ukoll li meta l-impriżi inkwistjoni jappartjenu għal grupp, u jkun stabbilit li dawn l-impriżi jkunu taħt l-influwenza determinanti tal-kumpanniji parent tagħhom u li, għalhekk, huma responsabbli in solidum għall-multa imposta fuq il-kumpannija sussidjarja tagħhom, huwa d-dħul mill-bejgħ dinji tal-grupp li għandu jittieħed inkunsiderazzjoni sabiex ikun iddeterminat il-limitu ta’ 10 % msemmi iktar ’il fuq (premessi 400 u 401 tad-deċiżjoni kkontestata).

59 B’hekk, hija ddikjarat li l-multa imposta fuq Romana Tabacchi ma għandhiex teċċedi EUR 2.05 miljun u li ma huwiex meħtieġ li l-multi l-oħra jitnaqqsu abbażi ta’ din id-dispożizzjoni (premessi 402 u 403 tad-deċiżjoni kkontestata).

Applikazzjoni tal-komunikazzjoni dwar il-kooperazzjoni

60 Fil-premessi 405 sa 500 tad-deċiżjoni kkontestata, il-Kummissjoni ddikjarat il-pożizzjoni tagħha dwar l-applikazzjoni f’din il-kawża tal-Komunikazzjoni dwar il-Kooperazzjoni.

61 Deltafina, Dimon Italia u Transcatab ilkoll talbu li jibbenefikaw mill-applikazzjoni ta’ dik il-komunikazzjoni. Fir-rigward ta’ Deltafina, il-Kummissjoni fakkret li hija kienet tatha immunità kundizzjonali. Il-Kummissjoni barra minn hekk ippreċiżat li kienet waslet għall-konklużjoni preliminari li Dimon Italia u Transcatab kienu, rispettivament, l-ewwel u t-tieni impriża li pprovdew elementi ta’ prova tal-ksur issuspettat, li taw valur miżjud sinifikattiv fir-rigward tal-elementi ta’ prova li diġà kellha f’idejha, fis-sens tal-punt 22 tal-komunikazzjoni dwar il-kooperazzjoni (premessi 405 sa 407 tad-deċiżjoni kkontestata).

62 Wara li eżaminat is-sitwazzjoni ta’ Deltafina u kkonkludiet li ma setgħetx tingħata l-immunità minħabba l-ksur minnha tal-obbligu ta’ kooperazzjoni previst mill-komunikazzjoni dwar il-kooperazzjoni (ara l-premessi 408 sa 484 tad-deċiżjoni kkontestata u l-punti 4 u 10 iktar ’il fuq), il-Kummissjoni eżaminat il-każ ta’ Dimon Italia u ta’ Transcatab.

63 Fl-ewwel lok, il-Kummissjoni kkonkludiet li l-fatt li ma ngħatatx immunità definittiva lil Deltafina ma kellu ebda effett dirett fuq il-mod kif kellha tiġi applikata l-komunikazzjoni dwar il-kooperazzjoni għal Dimon Italia u Transcatab (premessi 485 sa 491 tad-deċiżjoni kkontestata).

64 Fit-tieni lok, hija ddeterminat it-tnaqqis tal-multi li seta’ jingħata, partikolarment, lil Transcatab, skont dik il-komunikazzjoni.

65 F’dan ir-rigward, il-Kummissjoni fl-ewwel lok ikkonstatat li Transcatab kienet ikkonformat mal-kundizzjonijiet li kienu ġew imposti kontriha, jiġifieri li hija temmet il-parteċipazzjoni tagħha fil-ksur sa mhux iktar tard mid-data tal-preżentata tal-elementi ta’ prova (premessi 492 u 493 tad-deċiżjoni kkontestata).

66 Sussegwentement, il-Kummissjoni affermat li, sabiex tiddetermina l-livell tat-tnaqqis, hija ħadet inkunsiderazzjoni l-mument meta ġew ipprovduti l-elementi ta’ prova, il-valur miżjud mogħti minnhom kif ukoll il-portata u l-kontinwità tal-kooperazzjoni mogħtija mill-impriżi wara d-data tal-komunikazzjoni tal-elementi ta’ prova (premessa 494 tad-deċiżjoni kkontestata).

67 B’hekk, fl-ewwel lok, il-Kummissjoni osservat li Transcatab kienet ippreżentat it-talba għal klemenza tagħha qabel ma ħadet miżuri attivi ta’ verifikazzjoni, li t-talba tagħha kienet tkopri t-tul kollu tal-ksur u li l-elementi ta’ prova mogħtija kienu kkorroboraw sew f’ċerti aspetti dawk li l-Kummissjoni diġà kellha fil-pussess tagħha (premessa 495 tad-deċiżjoni kkontestata).

68 Fit-tieni lok, f’dak li jirrigwarda speċifikament id-dokumenti pprovduti minn Transcatab, il-Kummissjoni rrikonoxxiet li r-rakkont tal-fatti li kien jirriżulta minnhom kien partikolarment dettaljat u li kien irriżulta partikolarment utli biex jinftiehem il-ksur u, b’mod partikolari, uħud mill-elementi tiegħu (bħall-konklużjoni ta’ ftehim interprofessjonali fl-1999 għall-produzzjoni żejda ta’ tabakk fl-1998). Hija madankollu rrilevat li hija ma kienet injorat ebda wieħed mill-fatti li dwarhom Transcatab kienet ipprovdiet elementi ta’ prova (premessa 497 tad-deċiżjoni kkontestata).

69 Finalment, il-Kummissjoni rrikonoxxiet ukoll li Transcatab ikkooperat magħha matul il-proċedura kollha u ma kkontestatx il-fatti li l-Kummissjoni bbażat ruħha fuqhom fid-dikjarazzjoni tal-oġġezzjonijiet (premessa 498 tad-deċiżjoni kkontestata).

70 Il-Kummissjoni b’hekk ikkonkludiet li Transcatab kellha tibbenefika mill-ogħla livell ta’ tnaqqis tal-ammont tal-multa previst fil-medda korrispondenti, jiġifieri tnaqqis ta’ 30 % (premessa 499 tad-deċiżjoni kkontestata).

71 B’mod konformi mal-Artikolu 23(2) tar-Regolament Nru 1/2003, il-Kummissjoni finalment iffissat (ara l-Artikolu 2 tad-deċiżjoni kkontestata) l-ammont tal-multi li għandhom jiġu imposti fuq l-impriżi u fuq l-assoċjazzjonijiet tal-impriżi destinatarji tad-deċiżjoni kkontestata kif ġej :

– Deltafina u Universal, in solidum: EUR 30 miljun;

– Dimon Italia (Mindo) u Alliance One: EUR 10 miljun, peress li Alliance One hija responsabbli għall-multa kollha filwaqt li Mindo hija responsabbli in solidum biss għal EUR 3 990 000;

– Transcatab u Alliance One, in solidum: EUR 14-il miljun;

– Romana Tabacchi: EUR 2.05 miljun;

– APTI: EUR 1 000;

– Unitab: EUR 1 000.

Proċedura u t-talbiet tal-partijiet

72 Permezz ta’ rikors ippreżentat fir-Reġistru tal-Qorti Ġenerali fl-24 ta’ Jannar 2006, Alliance One ressqet talba għall-annullament parzjali tad-deċiżjoni kkontestata (kawża T-25/06). Permezz ta’ att ippreżentat fir-Reġistru tal-Qorti Ġenerali fit-3 ta’ Frar 2006, Transcatab ippreżentat dan ir-rikors.

73 Fir-rikors, Alliance One talbet li dik il-kawża tingħaqad ma’ din il-kawża. Dik it-talba ġiet ifformulata wkoll minn Transcatab fir-rikors.

74 Il-Qorti Ġenerali ma laqgħetx it-talba biex il-kawżi jingħaqdu.

75 Fl-24 ta’ Novembru 2009, il-Qorti Ġenerali, fil-kuntest tal-miżuri ta’ organizzazzjoni tal-proċedura stabbiliti fl-Artikolu 64 tar-Regoli tal-Proċedura tal-Qorti Ġenerali, għamlet domanda bil-miktub lil Transcatab, li rrispondiet għaliha fit-terminu mogħti. Fl-4 ta’ Frar 2010, il-Kummissjoni ppreżentat il-kummenti tagħha fuq ir-risposta ta’ Transcatab.

76 Fuq rapport tal-Imħallef Relatur, il-Qorti Ġenerali ddeċidiet li tiftaħ il-proċedura orali u, fil-kuntest tal-miżuri ta’ organizzazzjoni tal-proċedura, talbet lil Transcatab biex tippreżenta dokument. Id-dokument ġie ppreżentat fit-terminu mogħti.

77 It-trattazzjoni tal-partijiet u r-risposti tagħhom għall-mistoqsijiet magħmula mill-Qorti Ġenerali nstemgħu fis-seduta tat-30 ta’ Novembru 2010.

78 Matul is-seduta l-Qorti Ġenerali talbet lil Transcatab biex tipproduċi dokument ieħor, abbażi tal-Artikolu 64 tar-Regoli tal-Proċedura. Fit-22 ta’ Diċembru 2010, Transcatab ippreżentat dak id-dokument.

79 Transcatab titlob li l-Qorti Ġenerali jogħġobha:

– tannulla parzjalment id-deċiżjoni kkontestata;

– tnaqqas l-ammont tal-multa imposta kontriha;

– tikkundanna lill-Kummissjoni għall-ispejjeż.

80 Il-Kummissjoni titlob li l-Qorti Ġenerali jogħġobha:

– tiċħad ir-rikors;

– tiffissa l-ammont tal-multa għal EUR 15-il miljun, skont is-setgħat mogħtija lilha mill-Artikolu 229 KE;

– tikkundanna lil Transcatab għall-ispejjeż.

Id-dritt

81 Insostenn tar-rikors tagħha, Transcatab tissolleva ħames motivi, li wħud minnhom huma maqsuma f’diversi partijiet. Fil-kuntest tal-ewwel motiv, Transcatab essenzjalment tallega li l-Kummissjoni wettqet żbalji ta’ liġi meta ddikjarat lil Alliance One responsabbli għall-aġir tagħha, li l-Kummissjoni ma mmotivatx b’mod suffiċjenti l-pożizzjoni tagħha f’dan ir-rigward u li hija kisret ukoll id-drittijiet tad-difiża. It-tieni motiv jallega żball ta’ liġi, nuqqas ta’ motivazzjoni u motivazzjoni illoġika, ksur tad-drittijiet tad-difiża kif ukoll ksur tal-prinċipji ta’ proporzjonalità, ta’ ugwaljanza fit-trattament u ta’ protezzjoni tal-aspettattivi leġittimi fl-iffissar tal-multa. It-tielet motiv jallega żball ta’ liġi u nuqqas ta’ motivazzjoni fl-iffissar tal-ammont tal-multa, fir-rigward tal-evalwazzjoni tad-dewmien tal-ksur, ksur tal-prinċipju ta’ ne bis in idem fir-rigward tal-multa imposta kontra APTI kif ukoll ksur tal-prinċipju ta’ ugwaljanza fit-trattament. Fil-kuntest tar-raba’ motiv, Transcatab tallega li l-Kummissjoni kkunsidrat b’mod żbaljat fid-deċiżjoni kkontestata li ebda waħda miċ-ċirkustanzi attenwanti invokati minnha ma kienet applikabbli. Fil-kuntest tal-ħames motiv, hija finalment allegat li l-Kummissjoni wettqet żbalji fl-applikazzjoni tal-komunikazzjoni dwar il-kooperazzjoni.

82 Il-Kummissjoni tqis li permezz tat-tielet motiv tagħha, Transcatab marret lura fuq il-kooperazzjoni preċedenti tagħha, li kienet tikkonsisti f’li ma tikkontestax il-fatti stabbiliti fid-dikjarazzjoni tal-oġġezzjonijiet. B’hekk, il-Kummissjoni tagħmel kontrotalba fejn titlob lill-Qorti Ġenerali biex tnaqqas il-multa ta’ Transcatab minn 30 għal 25 % u biex b’hekk tiffissaha, permezz tas-setgħa ta’ ġurisdizzjoni sħiħa tagħha, għal EUR 15-il miljun.

1. Fuq l-ewwel motiv, dwar l-imputazzjoni tal-ksur lill-kumpannija parent ta’ Transcatab

Fuq l-ewwel parti tal-ewwel motiv, li tallega qari żbaljat tal-ġurisprudenza, evalwazzjoni żbaljata tal-elementi ta’ prova pprovduti u ksur tad-drittijiet tad-difiża

L-argumenti tal-partijiet

83 Fl-ewwel lok, Transcatab tikkontesta l-konklużjonijiet tad-deċiżjoni kkontestata li jgħidu li s-sempliċi fatt li SCC kellha, matul il-perijodu tal-ksur, 100 % tal-kapital tagħha kien biżżejjed biex tiġi preżunta r-responsabbiltà tagħha għall-aġir li jikkostitwixxi ksur tal-kumpannija sussidjarja tagħha. Tali preżunzjoni tmur kontra l-ġurisprudenza. Skont Transcatab, il-Kummissjoni għandha tipprova l-eżistenza ta’ indizji oħrajn li jippermettu li jiġi kkunsidrat li kumpannija parent effettivament eżerċitat influwenza determinanti fuq il-kumpannija sussidjarja tagħha. F’dan il-każ, il-Kummissjoni sempliċement ippreżumiet ir-responsabbiltà ta’ SCC u ma pprovdiet ebda indizju ieħor bħala bażi għal dik ir-responsabbiltà. Hija b’hekk qalbet l-oneru tal-prova, li ma kienx jinsab fuq Transcatab jew fuq il-kumpannija parent tagħha, iżda fuq il-Kummissjoni nfisha.

84 Fit-tieni lok, Transcatab tallega li SCC pprovdiet lill-Kummissjoni elementi suffiċjenti biex tipprova li hija ma kinitx taf bl-aġir ta’ Transcatab. Dawk l-elementi kienu jirrigwardaw kemm id-deskrizzjoni tar-realtà lokali tas-suq Taljan kif ukoll il-karatteristiċi tal-istruttura tal-grupp SCC li juru l-indipendenza tal-kumpanniji sussidjarji tagħha. Barra minn hekk, kienu jirrigwardaw ukoll l-awtonomija tal-bord tad-diretturi kif ukoll tad-direttur ġenerali tagħha.

85 Fir-replika, Transcatab barra minn hekk targumenta li l-allegazzjoni tal-Kummissjoni li ma huwiex possibbli li tinqaleb il-preżunzjoni ta’ influwenza determinanti ħlief meta l-parteċipazzjoni tkun ta’ natura esklużivament finanzjarja tmur kontra l-ġurisprudenza. Hija tiddikjara li l-Kummissjoni ma eżaminatx b’attenzjoni il-provi ppreżentati matul il-proċedura amministrattiva u llimitat ruħha biex tiċħad l-argumenti kollha abbażi ta’ preġudizzji mhux sostanzjati. Fl-ewwel lok, l-affermazzjoni li huwa improbabbli li kumpannija parent tista’ tiddelega għal kollox il-ġestjoni ta’ kumpannija sussidjarja ma hijiex fondata. Effettivament, kif uriet Transcatab matul il-proċedura amministrattiva, l-istruttura diviża tal-grupp ma kinitx tippermetti ġestjoni unika. Fit-tieni lok, il-Kummissjoni applikat il-preżunzjoni ta’ influwenza determinanti wkoll għall-perijodu meta SCC kellha biss 50 % tal-kapital ta’ Transcatab, waqt li din tal-aħħar u SCC kienu pprovaw li l-bord tad-diretturi u d-direttur ġenerali ta’ Transcatab, li lilhom kienu ġew fdati s-setgħat ta’ ġestjoni kollha tal-kumpannija, kienu ġew innominati qabel ma SCC kisbet il-kontroll esklużiv ta’ din tal-aħħar. Fit-tielet lok, il-fatt li ċerti dokumenti kienu miktuba bl-Ingliż ma kienx biżżejjed biex tiġi pprovata l-influwenza tal-kumpannija parent fuq il-ġestjoni tal-attività kummerċjali ta’ Transcatab. Bħala konklużjoni, il-Kummissjoni kienet żbaljata meta ċaħdet il-provi ppreżentati, mingħajr motivazzjoni suffiċjenti jew loġika u mingħajr ma kkonfrontathom ma’ dokumenti oħrajn ta’ valur probatorju mill-inqas ekwivalenti. B’hekk, il-Kummissjoni ma rrispettatx l-obbligu tagħha li tinvestiga l-fajl b’mod imparzjali.

86 Fit-tielet lok, il-Kummissjoni ma rrispettatx id-drittijiet ta’ difiża ta’ Alliance One, inkwantu fid-deċiżjoni kkontestata użat dokumenti mill-fajl li ma kinux issemmew fid-dikjarazzjoni tal-oġġezzjonijiet, u b’hekk ma ppermettitx lil SCC tiddikjara l-pożizzjoni tagħha dwarhom u għal din ir-raġuni marret kontra l-aspettattivi leġittimi tas-suċċessur ġuridiku tagħha, Alliance One. Transcatab tammetti li dawn kienu dokumenti magħrufa mill-partijiet. Madankollu, peress li dawk id-dokumenti ma kinux issemmew fid-dikjarazzjoni tal-oġġezzjonijiet, il-partijiet setgħu, ġustament, jaslu għall-konklużjoni li dawn ma kinux importanti għall-finijiet tal-kawża u li b’hekk ma kienx neċessarju li jesprimu l-opinjoni tagħhom dwar dan is-suġġett. Fir-replika tagħha u matul is-seduta, Transcatab affermat li kienet qiegħda tallega ksur tad-drittijiet ta’ difiża tagħha.

87 Il-Kummissjoni titlob li jiġu miċħuda l-argumenti ta’ Transcatab. F’dak li jirrigwarda b’mod partikolari l-allegazzjoni ta’ ksur tad-drittijiet ta’ difiża ta’ Alliance One, il-Kummissjoni għandha dubji dwar l-ammissibbiltà tagħha inkwantu Transcatab ma tallegax ksur tad-drittijiet tagħha iżda ta’ dawk ta’ parti oħra. L-estensjoni tal-ilment għad-drittijiet ta’ difiża ta’ Transcatab hija tardiva u, għalhekk, inammissibbli.

Il-kunsiderazzjonijiet tal-Qorti Ġenerali

– Fuq l-applikazzjoni żbaljata tar-regoli dwar l-imputabbiltà lill-kumpannija parent tal-prattiki tal-kumpannija sussidjarja tagħha

88 Fir-rigward tal-ewwel ilment issollevat minn Transcatab, għandu jiġi mfakkar li d-dritt tal-kompetizzjoni jikkonċerna l-attivitajiet tal-impriżi (sentenza tas-7 ta’ Jannar 2004, Aalborg Portland et vs Il-Kummissjoni, C-204/00 P, C-205/00 P, C-211/00 P, C-213/00 P, C-217/00 P u C-219/00 P, Ġabra p. I-123, punt 59), u li l-kunċett ta’ impriża jinkludi kull entità li teżerċita attività ekonomika, indipendentement mill-istatus ġuridiku ta’ din l-entità u mill-mod li bih tiġi ffinanzjata (sentenzi tal-Qorti tal-Ġustizzja tat-28 ta’ Ġunju 2005, Dansk Rørindustri et vs Il-Kummissjoni, C‑189/02 P, C‑202/02 P, C‑205/02 P sa C‑208/02 P u C‑213/02 P, Ġabra p. I‑5425, punt 112, u tal-10 ta’ Settembru 2009, Akzo Nobel et vs Il-Kummissjoni, C‑97/08 P, Ġabra p. I‑8237, punt 54).

89 Mill-ġurisprudenza jirriżulta li l-kunċett ta’ impriża, meta jitqiegħed f’dan il-kuntest, għandu jinftiehem bħala li jkopri unità ekonomika, anki jekk, mill-perspettiva ġuridika, din l-unità ekonomika hija komposta minn diversi persuni fiżiċi jew ġuridiċi (sentenzi tal-Qorti tal-Ġustizzja tal-14 ta’ Diċembru 2006, Confederación Española de Empresarios de Estaciones de Servicio, C-217/05, Ġabra p. I-11987, punt 40, u Akzo Nobel et vs Il-Kummissjoni, punt 88 iktar ’il fuq, punt 55; sentenza tal-Qorti Ġenerali tal-15 ta’ Settembru 2005, DaimlerChrysler vs Il-Kummissjoni, T‑325/01, Ġabra p. II‑3319, punt 85).

90 Meta entità ekonomika bħal din tikser ir-regoli tal-kompetizzjoni, din għandha, skont il-prinċipju tar-responsabbiltà personali, twieġeb għal dan il-ksur (ara, f’dan is-sens, is-sentenzi tal-Qorti tal-Ġustizzja tat-8 ta’ Lulju 1999, Il-Kummissjoni vs Anic Partecipazioni, C-49/92 P, Ġabra p. I-4125, punt 145; tal-11 ta’ Diċembru 2007, ETI et, C-280/06, Ġabra p. I-10893, punt 39, u Akzo Nobel et vs Il-Kummissjoni, punt 88 iktar ’il fuq, punt 56).

91 Il-ksur tad-dritt tal-kompetizzjoni għandu jkun attribwit b’mod ċar lil persuna ġuridika li tkun tista’ tiġi imposta multa kontriha. Għall-finijiet tal-applikazzjoni u tal-infurzar tad-deċiżjonijiet tal-Kummissjoni dwar id-dritt tal-kompetizzjoni, jeħtieġ, fil-fatt, li tiġi identifikata, bħala destinatarja, entità li jkollha personalità ġuridika (ara, f’dan is-sens, is-sentenza tal-Qorti Ġenerali tal-20 ta’ April 1999, Limburgse Vinyl Maatschappij et vs Il-Kummissjoni, imsejħa “ PVC II ”, T‑305/94 sa T‑307/94, T‑313/94 sa T‑316/94, T‑318/94, T‑325/94, T‑328/94, T‑329/94 u T‑335/94, Ġabra p. II‑931, punt 978).

92 Minn ġurisprudenza stabbilita jirriżulta li l-aġir ta’ sussidjarja jista’ jiġi imputat lill-kumpannija parent b’mod partikolari meta, għalkemm ikollha personalità ġuridika distinta, din is-sussidjarja ma tiddeterminax b’mod awtonomu l-aġir tagħha fis-suq, iżda tapplika essenzjalment l-istruzzjonijiet li jingħatawlha mill-kumpannija parent, b’mod partikolari fid-dawl tar-rabtiet ekonomiċi, organizzazzjonali u ġuridiċi li jgħaqqdu lil dawn iż-żewġ entitajiet ġuridiċi (ara s-sentenza Akzo Nobel et vs Il‑Kummissjoni, punt 88 iktar ’il fuq, punt 58, u l-ġurisprudenza ċċitata).

93 Fil-fatt, f’tali sitwazzjoni, peress li l-kumpannija parent u l-kumpannija sussidjarja tagħha jiffurmaw parti mill-istess unità ekonomika u, għaldaqstant, impriża waħda fis-sens tal-Artikolu 81 KE, il-Kummissjoni tista’ tindirizza deċiżjoni li timponi multi fuq il-kumpannija parent mingħajr ma jkun meħtieġ li jiġi stabbilit l-involviment personali ta’ din tal-aħħar fil-ksur (ara, f’dan is-sens, is-sentenza Akzo Nobel et vs Il-Kummissjoni, punt 88 iktar ’il fuq, punt 59).

94 Mill-ġurisprudenza jirriżulta wkoll li, fil-każ speċifiku fejn kumpannija parent tkun 100 % proprjetarja tal-kapital tal-kumpannija sussidjarja tagħha li wettqet ksur tar-regoli tal-kompetizzjoni, minn naħa, din il-kumpannija parent tista’ teżerċita influwenza determinanti fuq l-aġir ta’ din il-kumpannija sussidjarja u, min-naħa l-oħra, teżisti preżunzjoni juris tantum li tgħid li l-imsemmija kumpannija parent effettivament teżerċita tali influwenza determinanti (ara s-sentenza Akzo Nobel et vs Il-Kummissjoni, punt 88 iktar ’il fuq, punt 60, u l-ġurisprudenza ċċitata).

95 F’dawn iċ-ċirkustanzi, huwa biżżejjed li l-Kummissjoni tipprova li l-kapital kollu ta’ sussidjarja huwa miżmum mill-kumpannija parent tagħha sabiex jiġi preżunt li din tal-aħħar teżerċita influwenza determinanti fuq il-politika kummerċjali ta’ din is-sussidjarja. Il-Kummissjoni tkun f’pożizzjoni, sussegwentement, li tikkunsidra lill-kumpannija parent responsabbli in solidum għall-ħlas tal-multa imposta fuq il-kumpannija sussidjarja tagħha, sakemm din il-kumpannija parent, li għandha l-oneru li tikkonfuta din il-preżunzjoni, ma tressaqx provi suffiċjenti li jistgħu juru li l-kumpannija sussidjarja tagħha taġixxi b’mod awtonomu fis-suq (ara, f’dan is-sens, is-sentenzi tal-Qorti tal-Ġustizzja tas-16 ta’ Novembru 2000, Stora Kopparbergs Bergslags vs Il-Kummissjoni, C‑286/98 P, Ġabra p. I‑9925, punt 29, u Akzo Nobel et vs Il-Kummissjoni, punt 88 iktar ’il fuq, punt 61).

96 Għalkemm huwa minnu li fil-punti 28 u 29 tas-sentenza Stora Kopparbergs Bergslags vs Il-Kummissjoni, punt 95 iktar ’il fuq, il-Qorti tal-Ġustizzja semmiet, minbarra l-proprjetà ta’ 100 % tal-kapital tal-kumpannija sussidjarja, ċirkustanzi oħra, bħan-nuqqas ta’ kontestazzjoni tal-influwenza li l-kumpannija parent teżerċita fuq il-politika kummerċjali tal-kumpannija sussidjarja tagħha u r-rappreżentazzjoni komuni taż-żewġ kumpanniji matul il-proċedura amministrattiva, xorta jibqa’ l-fatt li l-Qorti tal-Ġustizzja indikat dawn iċ-ċirkustanzi biss bl-għan li tesponi l-elementi kollha li fuqhom il-Qorti Ġenerali kienet ibbażat ir-raġunament tagħha u mhux sabiex tissuġġetta l-implementazzjoni tal-preżunzjoni msemmija fil-punt 94 iktar ’il fuq għat-tressiq ta’ ħjiel supplimentari fir-rigward tal-fatt li l-kumpannija parent effettivament eżerċitat influwenza (ara s-sentenza Akzo Nobel et vs Il-Kummissjoni, punt 88 iktar ’il fuq, punt 62, u l-ġurisprudenza ċċitata; sentenza tal-Qorti Ġenerali tat-8 ta’ Ottubru 2008, Schunk u Schunk Kohlenstoff-Technik vs Il-Kummissjoni, T‑69/04, Ġabra p. II‑2567, punt 57).

97 Mid-deċiżjoni kkontestata jirriżulta li, biex tattribwixxi lil kumpannija parent ir-responsabbiltà tal-ksur imwettaq minn kumpannija sussidjarja tagħha, il-Kummissjoni telqet mill-premessa li tgħid li din l-imputazzjoni hija possibbli meta l-kumpannija parent u l-kumpannija sussidjarja tagħha jkunu jiffurmaw parti mill-istess unità ekonomika u, għalhekk, jikkostitwixxu impriża waħda fis-sens tal-Artikolu 81 KE (premessa 325 tad-deċiżjoni kkontestata).

98 L-element ċentrali li l-Kummissjoni bbażat ruħha fuqu sabiex tistabbilixxi li l-kumpannija parent setgħet tinżamm responsabbli għall-aġir li jikkostitwixxi ksur tal-kumpannija sussidjarja tagħha huwa n-nuqqas ta’ awtonomija tal-kumpannija sussidjarja f’dak li jirrigwarda l-aġir tagħha fis-suq. Fil-fatt, dan in-nuqqas ta’ awtonomija huwa l-korollarju tal-eżerċizzju ta’ “influwenza determinanti” mill-kumpannija parent fuq l-aġir tal-kumpannija sussidjarja tagħha, peress li l-eżerċizzju effettiv ta’ tali influwenza jista’ jkun preżunt, skont il-ġurisprudenza, fil-każ fejn kumpannija parent ikollha l-kapital kollu tal-kumpannija sussidjarja tagħha (ara l-premessi 329 u 330 tad-deċiżjoni kkontestata).

99 Fil-premessa 331 tad-deċiżjoni kkontestata, il-Kummissjoni b’hekk ikkunsidrat li, f’dan il-każ, Transcatab “ ma kinitx awtonoma ” peress li kienet ikkontrollata 100 % mill-kumpannija parent tagħha, SCC.

100 Kuntrarjament għal dak li ssostni Transcatab fir-replika tagħha, jiġifieri li, f’dan il-każ, il-Kummissjoni bidlet preżunzjoni “ juris tantum” fi preżunzjoni “ juris et de jure”, dan ir-raġunament ma jitbigħedx mil-loġika ta’ preżunzjoni konfutabbli. B’hekk, fil-każ ta’ preżunzjonijiet konfutabbli oħrajn ammessi fid-dritt tal-kompetizzjoni, għalkemm fatt jista’ legalment ikun preżunt mill-Kummissjoni, dan jitqies bħala stabbilit, sakemm l-impriża kkonċernata ma tikkonfutax il-preżunzjoni billi tressaq provi konklużivi f’sens kuntrarju (sentenzi tal-Qorti tal-Ġustizzja, Il-Kummissjoni vs Anic Partecipazioni, punt 90 iktar ’il fuq, punti 121 u 126, u tat-8 ta’ Lulju 1999, Hüls vs Il-Kummissjoni, C‑199/92 P, Ġabra p. I‑4287, punti 162 u 167). Barra minn hekk, minħabba n-natura konfutabbli tagħha, l-imsemmija preżunzjoni, li tista’ f’kull każ tiġi ribattuta, ma twassalx għal attribuzzjoni awtomatika ta’ responsabbiltà lill-kumpannija parent li jkollha l-kapital azzjonarju kollu tal-kumpannija sussidjarja tagħha, liema ħaġa tmur kontra l-prinċipju tar-responsabbiltà personali li fuqu huwa bbażat id-dritt tal-kompetizzjoni.

101 Il-Kummissjoni b’hekk ma applikatx b’mod żbaljat ir-regoli dwar l-imputabbiltà lil kumpannija parent tal-aġir tal-kumpannija sussidjarja tagħha meta essenzjalment żammet lil SCC, li s-suċċessur legali tagħha hija Alliance One, responsabbli għall-ksur imwettaq minn Transcatab.

102 Għandu jiġi kkonstatat li tali konklużjoni ma tistax titqiegħed indiskussjoni mill-argumenti mressqa minn Transcatab b’risposta għad-domanda bil-miktub tal-Qorti Ġenerali dwar il-konsegwenzi li għandhom jinsiltu mis-sentenza Akzo Nobel et vs Il-Kummissjoni, punt 88 iktar ’il fuq. Fil-fehma tagħha, dik is-sentenza interpretat ħażin il-ġurisprudenza preċedenti, b’mod partikolari s-sentenza Stora Kopparbergs Bergslags vs Il-Kummissjoni, punt 95 iktar ’il fuq, u, f’kull każ, il-ġurisprudenza ma hijiex inekwivoka f’dan ir-rigward. It-tieni nett, il-kuntest fattwali tal-każ li wassal għal dik is-sentenza huwa differenti mill-kuntest fattwali f’din il-kawża, peress li diversi kumpanniji sussidjarji kienu involuti fl-akkordju u, għaldaqstant, kien iktar diffiċli li jintwera li l-kumpannija parent ma kinitx konxja mill-attivitajiet antikompetittivi. Madankollu, fir-rigward tal-ewwel argument, biżżejjed li jiġi kkonstatat li mis-sentenza Akzo Nobel et vs Il-Kummissjoni, punt 80 iktar ’il fuq (ara wkoll, f’dan is-sens, il-konklużjonijiet tal-Avukat Ġenerali Kokott f’dik is-sentenza, Ġabra p. I‑8241, punti 60 u 61) jirriżulta li l-Qorti tal-Ġustizzja mhux biss ħadet inkunsiderazzjoni il-ġurisprudenza li fuqha Transcatab tibbaża parti kbira mill-argumentazzjoni prinċipali tagħha, u, b’mod partikolari, is-sentenza Stora Kopparbergs Bergslags vs Il-Kummissjoni, punt 95 iktar ’il fuq, iżda tat ukoll interpretazzjoni inekwivoka tal-ġurisprudenza preċedenti (sentenza Akzo Nobel et vs Il-Kummissjoni, punt 88 iktar ’il fuq, punti 58 sa 62). Fir-rigward tat-tieni argument, biżżejjed jiġi kkonstatat li l-allegata differenza bejn iż-żewġ kawżi hija totalment irrelevanti, peress li l-kriterju ta’ imputabbiltà tar-responsabbiltà fil-kawża li wasslet għas-sentenza Akzo Nobel et vs Il-Kummissjoni, punt 88 iktar ’il fuq, ma kienx dak tal-għarfien dirett jew indirett, min-naħa tal-kumpannija parent, tal-attivitajiet implementati mill-kumpannija jew kumpanniji sussidjarji. Fi kwalunkwe każ, hekk kif tosserva tajjeb il-Kummissjoni, dan l-element lanqas biss ittieħed inkunsiderazzjoni f’din is-sentenza.

– Fuq l-applikazzjoni żbaljata tal-elementi ta’ prova pprovduti għall-finijiet li tinqaleb il-preżunzjoni

103 Kif issemma fil-punti 94 u 95 iktar ’il fuq, meta l-kapital kollu ta’ kumpannija sussidjarja jkun il-proprjetà tal-kumpannija parent, il-Kummissjoni tista’ tippreżumi li din tal-aħħar teżerċita influwenza determinanti fuq l-aġir tal-kumpannija sussidjarja tagħha, mingħajr ma tkun meħtieġa li tressaq provi supplimentari li jistabbilixxu li l-kumpannija parent effettivament eżerċitat tali influwenza jew li kellha ta’ mill-inqas xi għarfien dwar il-ksur jew l-involviment ta’ dik il-kumpannija sussidjarja f’dan il-ksur. Din hija preżunzjoni konfutabbli, li tista’ tiġi kkonfutata permezz ta’ prova kuntrarja. Għall-kuntrarju ta’ dak li ssostni Transcatab, hija SCC – li fil-mument tal-perijodu tal-ksur, kellha 100 % tal-kapital ta’ Transcatab (ara l-premessa 336 tad-deċiżjoni kkontestata) – li kellha l-oneru li tikkonfuta dik il-preżunzjoni permezz ta’ elementi ta’ prova li jistgħu jistabbilixxu li l-kumpannija sussidjarja tagħha tiddetermina b’mod awtonomu l-linja ta’ azzjoni tagħha fis-suq u li dawk iż-żewġ kumpanniji b’hekk ma jikkostitwixxux entità ekonomika waħda. Fin-nuqqas, l-eżerċizzju ta’ kontroll jiġi pprovat bil-fatt li l-preżunzjoni bbażata fuq il-pussess totali tal-kapital ma ġietx ikkonfutata (ara, f’dan is-sens, is-sentenza Akzo Nobel et vs Il-Kummissjoni, punt 88 iktar ’il fuq, punti 60 sa 62, u l-ġurisprudenza ċċitata; sentenza tal-Qorti Ġenerali tat-30 ta’ Settembru 2009, Akzo Nobel et vs Il-Kummissjoni, T‑175/05, mhux ippubblikata fil-Ġabra, punt 93).

104 F’dan il-każ, il-Kummissjoni ddedikat il-premessi 335 sa 344 tad-deċiżjoni kkontestata għall-eżami tal-argumenti u tal-elementi ta’ prova mressqa minn SCC fir-risposta tagħha għad-dikjarazzjoni tal-oġġezzjonijiet, sabiex tagħti prova tan-nuqqas ta’ eżerċizzju ta’ influwenza determinanti fuq il-politika kummerċjali ta’ Transcatab, u ma kkunsidrathomx li jistgħu jikkonfutaw il-preżunzjoni.

105 Għandu jiġi kkonstatat li, fir-rikors, Transcatab sempliċement affermat, mingħajr ma ssostanzjat b’ebda mod l-allegazzjonijiet tagħha, li SCC pprovat matul il-proċedura amministrattiva li hija kellha struttura diċentralizzata, bi tmexxija lokali proprja, totalment indipendenti, li lilha kienu ddelegati l-funzjonijiet kollha, waqt li jitqiesu preċiżament il-partikolaritajiet tas-suq tat-tabakk mhux maħdum Taljan, u li l-membri tal-bord tad-diretturi tagħha kif ukoll id-direttur ġenerali tiegħu kienu awtonomi u ma kellhom ebda rabta diretta jew indiretta ma’ SCC. Transcatab madankollu ma identifikatx l-iżbalji eventwali li l-Kummissjoni allegatament wettqet fid-deċiżjoni kkontestata fir-rigward tal-evalwazzjoni ta’ dawk l-elementi ta’ prova. Kien biss fir-replika, b’risposta għal ċerti argumenti tal-Kummissjoni, li hija ressqet xi argumenti li jikkritikaw, b’mod indirett, id-deċiżjoni kkontestata.

106 Fi kwalunkwe każ, għandu jiġi rrilevat, fl-ewwel lok, li kif ikkonstatat tajjeb il-Kummissjoni fil-premessa 338 tad-deċiżjoni kkontestata, il-fatt li kumpannija sussidjarja jkollha l-maniġment lokali u l-mezzi proprji ma jfissirx, fih innifsu, li hija tiddefinixxi l-aġir tagħha fis-suq indipendentement mill-kumpannija parent tagħha. Il-fatt li t-tmexxija tal-attivitajiet ta’ kuljum tiġi fdata f’idejn l-amministrazzjoni lokali ta’ kumpannija sussidjarja li tkun 100 % proprjetà tal-kumpannija parent huwa, fil-fatt, prattika komuni u, għaldaqstant, ma huwiex prova tal-awtonomija reali tal-kumpanniji sussidjarji. L-istess jgħodd għall-argument dwar l-allegati karatteristiċi tas-suq Taljan tat-tabakk mhux maħdum, minkejja li dawk il-karatteristiċi ma jwaqqfux lil kumpannija parent milli teżerċita bi sħiħ kontroll effettiv fuq il-kumpannija sussidjarja tagħha.

107 Barra minn hekk, għandu jiġi kkonstatat li, fil-premessi 341 u 342 tad-deċiżjoni kkontestata, il-Kummissjoni ppreċiżat, minn naħa, li qabel ma akkwistat il-kapital kollu ta’ Transcatab, SCC kienet diġà tikkontrolla lil din il-kumpannija mal-imsieħeb Taljan tagħha u li l-fatt li ma bidlitx l-amministrazzjoni ta’ dik il-kumpannija wara li ħadet il-kontroll, ma jistax jitqies, għalhekk, bħala prova li ma eżerċitat l-ebda influwenza fuq il-kumpannija sussidjarja tagħha wara li saret il-proprjetarja sħiħa tagħha. Il-Kummissjoni rrilevat, min-naħa l-oħra, li d-delega tas-setgħat eżekuttivi lid-direttur ġenerali ta’ Transcatab, li fin-nuqqas ta’ prova kuntrarja, jista’ raġonevolment jitqies li kien inħatar minn SCC, ma żammitx lill-membri l-oħra tal-bord tad-diretturi milli jokkupaw pożizzjonijiet eżekuttivi u milli jwettqu funzjonijiet eżekuttivi.

108 Madankollu, għandu jiġi osservat li l-Kummissjoni, fin-nuqqas ta’ spjegazzjoni minn SCC, ġustament tattribwixxi importanza għall-fatt li din, li kellha s-setgħat kollha sabiex tibdel il-bord tad-diretturi kollu jew parti minnu meta saret l-uniku azzjonist, ma ħadet l-ebda miżura f’dan is-sens. Minn dan isegwi li l-fatt li l-membri tal-bord tad-diretturi u, b’mod partikolari, id-direttur ġenerali baqgħu fil-kariga, jista’ biss ikun attribwit għal deċiżjoni ta’ SCC, bħala azzjonist uniku ta’ Transcatab.

109 Barra minn hekk, il-fatt li persuna waħda, jiġifieri d-direttur ġenerali, għandha setgħat kunsiderevoli li ġew iddelegati lilha mill-bord tad-diretturi jista’, b’mod kuntrarju, juri r-rieda tal-kumpannija parent li tissemplifika l-eżerċizzju tal-kontroll tagħha fuq il-kumpannija sussidjarja tagħha, eżattament billi llimitat ir-rwol tal-bord tad-diretturi għal attivitajiet marġinali u billi kkonċentrat is-setgħat kollha f’idejn “persuna ta’ fiduċja”. Fil-fatt, ma huwiex kredibbli li kumpannija multinazzjonali tiddelega s-setgħat kollha ta’ kumpannija sussidjarja li topera f’ suq nazzjonali, bħal fil-każ ta’ Transcatab, jew saħansitra taċċetta delegazzjoni tas-setgħat eżistenti minn qabel l-akkwist tal-kontroll totali, lil persuna fiżika li, filwaqt li topera f’awtonomija totali u mingħajr ma nħatret kif inhu allegat mill-azzjonist uniku, tagħżel, min-naħa tagħha, il-membri tal-bord tad-diretturi, filwaqt li ċċaħħad lil kull persuna oħra minn kull influwenza fuq it-tmexxija tal-kumpannija, u li ma tagħtix rendikont, de facto, tal-azzjonijiet tagħha lil ħaddieħor.

110 Għalhekk, kif ukoll fid-dawl tal-fatt li delega tas-setgħat lid-direttur ġenerali ta’ kumpannija sussidjarja huwa għal kollox normali, tali argument ma jistax jikkonfuta l-preżunzjoni ta’ kontroll eżerċitat mill-kumpannija parent fuq Transcatab.

111 F’dak li jirrigwarda, sussegwentement, l-argument li jikkritika l-allegata deduzzjoni li l-Kummissjoni siltet miċ-ċirkustanza li ċerti dokumenti kienu miktuba bl-Ingliż, biżżejjed jiġi kkonstatat li, għall-kuntrarju ta’ dak li tallega Transcatab, dawk id-dokumenti, imsemmija fil-premessi 343 sa 346 tad-deċiżjoni kkontestata, la kellhom l-għan li jipprovaw li l-kumpanniji parent kienu f’pożizzjoni li jinfluwenzaw jew li, b’mod konkret, influwenzaw l-aġir tal-kumpanniji sussidjarji Taljani tagħhom, u lanqas li jipprovaw li l-kumpanniji parent kienu jafu dwar l-akkordju inkwistjoni. Għall-kuntrarju, il-Kummissjoni użat sempliċement ċerti dokumenti li kienu jiffurmaw parti mill-fajl amministrattiv sabiex tistabbilixxi l-grad ta’ kredibbiltà tal-provi u tal-argumenti mressqa minn SCC fir-risposta tagħha għad-dikjarazzjoni tal-oġġezzjonijiet sabiex jirribattu l-preżunzjoni ta’ influwenza determinanti fuq Transcatab.

112 Finalment, għandu jiġi osservat li, għall-kuntrarju ta’ dak li tallega Transcatab fir-replika, mid-deċiżjoni kkontestata b’ebda mod ma jirriżulta li l-preżunzjoni ta’ influwenza determinanti tista’ tiġi kkonfutata biss jekk il-parteċipazzjoni tal-kumpannija parent tkun esklużivament finanzjarja.

113 Minn dan isegwi li l-ilment ibbażat fuq l-applikazzjoni żbaljata tal-elementi ta’ prova pprovduti għall-finijiet li tiġi kkonfutata l-preżunzjoni għandu jiġi miċħud.

– Fuq il-ksur tad-drittijiet ta’ difiża

114 Fir-rigward tat-tielet ilment issollevat minn Transcatab, ta’ min ifakkar li l-osservanza tad-drittijiet tad-difiża fit-tmexxija tal-proċeduri amministrattivi fil-qasam tal-politika tal-kompetizzjoni tikkostitwixxi prinċipju ġenerali tad-dritt tal-Unjoni, jiżguraw l-osservanza tiegħu (ara s-sentenza tal-Qorti tal-Ġustizzja tat-3 ta’ Settembru 2009, Prym u Prym Consumer vs Il-Kummissjoni, C‑534/07 P, Ġabra p. I‑7415, punt 26, u l-ġurisprudenza ċċitata).

115 Skont ġurisprudenza stabbilita, l-osservanza tad-drittijiet tad-difiża teżiġi li l-impriża kkonċernata tkun tqiegħdet fil-pożizzjoni, matul il-proċedura amministrattiva, li effettivament tgħarraf l-opinjoni tagħha dwar ir-realtà u r-rilevanza tal-fatti u taċ-ċirkustanzi allegati kif ukoll fuq id-dokumenti kkunsidrati mill-Kummissjoni insostenn tal-allegazzjoni tagħha dwar eżistenza ta’ ksur tat-Trattat (sentenzi tal-Qorti tal-Ġustizzja tas-7 ta’ Ġunju 1983, Musique Diffusion française et vs Il-Kummissjoni, 100/80 sa 103/80, Ġabra p. 1825, punt 10, u tas-6 ta’ April 1995, BPB Industries u British Gypsum vs Il-Kummissjoni, C‑310/93 P, Ġabra p. I‑865, punt 21).

116 L-Artikolu 27(1) tar-Regolament Nru 1/2003 jirrifletti dan il-prinċipju inkwantu jipprovdi li l-partijiet għandhom jirċievu dikjarazzjoni tal-oġġezzjonijiet li tiddikjara b’mod ċar l-elementi essenzjali kollha li l-Kummissjoni tibbaża ruħha fuqhom f’dan l-istadju tal-proċedura (ara, f’dan is-sens, is-sentenza Aalborg Portland et vs Il-Kummissjoni, punt 88 iktar ’il fuq, punt 67), sabiex il-persuni kkonċernati jkunu jistgħu effettivament jidentifikaw l-aġir li huma qegħdin jiġu akkużati bih mill-Kummissjoni u sabiex ikunu jistgħu jsostnu utilment id-difiża tagħhom qabel ma l-Kummissjoni tadotta deċiżjoni definittiva. Dan ir-rekwiżit huwa osservat meta l-imsemmija deċiżjoni ma tallegax li dawk ikkonċernati wettqu ksur differenti minn dak imsemmi fid-dikjarazzjoni tal-oġġezzjonijiet u tieħu inkunsiderazzjoni biss il-fatti li fuqhom il-persuni kkonċernati kellhom l-opportunità jagħtu spjegazzjoni (ara, f’dan is-sens, is-sentenza tal-Qorti Ġenerali tad-19 ta’ Marzu 2003, CMA CGM et vs Il-Kummissjoni, T‑213/00, Ġabra p. II‑913, punt 109, u l-ġurisprudenza ċċitata).

117 Madankollu, din l-indikazzjoni tista’ ssir b’mod sommarju u d-deċiżjoni finali ma għandhiex neċessarjament tkun kopja tad-dikjarazzjoni tal-oġġezzjonijiet (ara, f’dan is-sens, is-sentenza Musique Diffusion française et vs Il-Kummissjoni, punt 115 iktar ’il fuq, punt 14), peress li din id-dikjarazzjoni hija dokument preparatorju u l-kunsiderazzjonijiet ta’ fatt u ta’ liġi li jinsabu fiha huma ta’ natura purament provviżorja (ara, f’dan is-sens, is-sentenza tal-Qorti tal-Ġustizzja tas-17 ta’ Novembru 1987, British American Tobacco u Reynolds Industries vs Il‑Kummissjoni, 142/84 u 156/84, Ġabra p. 4487, punt 70). Għalhekk, huma wkoll ammissibbli xi żidiet fid-dikjarazzjoni tal-oġġezzjonijiet fid-dawl tar-risposti tal-partijiet, fejn l-argumenti mressqa juru li dawn setgħu effettivament jeżerċitaw id-drittijiet tad-difiża tagħhom. Il-Kummissjoni tista’ wkoll, fid-dawl tal-proċedura amministrattiva, tirrevedi jew iżżid xi argumenti ta’ fatt jew ta’ liġi insostenn tal-ilmenti li hija fformulat (ara, f’dan is-sens, is-sentenzi tal-Qorti Ġenerali tat-28 ta’ Frar 2002, Compagnie générale maritime et vs Il-Kummissjoni, T‑86/95, Ġabra p. II‑1011, punt 448, u tat-22 ta’ Ottubru 2002, Schneider Electric vs Il‑Kummissjoni, T‑310/01, Ġabra p. II‑4071, punt 438).

118 Barra minn hekk, il-Qorti tal-Ġustizzja ppreċiżat li t-teħid inkunsiderazzjoni ta’ argument imressaq minn impriża waqt il-proċedura amministrattiva, mingħajr ma tkun tqiegħdet f’pożizzjoni li tesprimi opinjoni f’dan ir-rigward, qabel ma tiġi adottata d-deċiżjoni finali, ma jikkostitwixxix, bħala tali, ksur tad-drittijiet tad-difiża tagħha (digriet tal-Qorti tal-Ġustizzja tal-10 ta’ Lulju 2001, Irish Sugar vs Il-Kummissjoni, C‑497/99 P, Ġabra p. I‑5333, punt 24).

119 Fl-aħħar nett, għandu jiġi mfakkar ukoll li, skont il-ġurisprudenza, ikun hemm ksur tad-drittijiet tad-difiża meta tkun teżisti l-possibbiltà li, minħabba irregolarità mwettqa mill-Kummissjoni, il-proċedura amministrattiva mmexxija minnha setgħet twassal għal riżultat differenti. Impriża rikorrenti tistabbilixxi li tali ksur ikun seħħ meta turi biżżejjed, mhux li d-deċiżjoni tal-Kummissjoni kien ikollha kontenut differenti, iżda li kienet tkun tista’ tiżgura aħjar id-difiża tagħha fin-nuqqas tal-irregolarità, pereżempju minħabba l-fatt li setgħet tuża għad-difiża tagħha dokumenti li għalihom ma ngħatatx aċċess waqt il-proċedura amministrattiva (ara, f’dan is-sens, is-sentenzi tal-Qorti tal-Ġustizzja tat-2 ta’ Ottubru 2003, Thyssen Stahl vs Il-Kummissjoni, C‑194/99 P, Ġabra p. I‑10821, punt 31, u l-ġurisprudenza ċċitata, u tal-1 ta’ Lulju 2010, Knauf Gips vs Il-Kummissjoni, C‑407/08 P, Ġabra p. I‑6375, punt 28).

120 F’din il-kawża, għandu jiġi osservat li, fid-dikjarazzjoni tal-oġġezzjonijiet, il-Kummissjoni, sabiex tiġġustifika l-imputazzjoni lil SCC tar-responsabbiltà għall-ksur tal-liġi dwar l-akkordji mwettaq minn Transcatab li tagħha hija kellha 100 % tal-kapital, setgħet, fil-prinċipju, fid-dawl tal-prinċipji tal-ġurisprudenza msemmija fil-punti 94 sa 96 iktar ’il fuq, sempliċement tistabbilixxi kif kien it-tqassim tal-kapital bejn il-kumpanniji sussidjarji u l-kumpanniji parent (ara l-punti 336 sa 338 tad-dikjarazzjoni tal-oġġezzjonijiet). Skont dawn il-prinċipji tal-ġurisprudenza, fid-deċiżjoni finali tagħha, il-Kummissjoni b’hekk kienet meħtieġa tieħu pożizzjoni dwar l-argumenti invokati mill-partijiet, b’risposta għall-imsemmija dikjarazzjoni (ara l-premessi 335 u s-segwenti tad-deċiżjoni kkontestata), intiżi sabiex jikkonfutaw il-preżunzjoni inkwistjoni.

121 Barra minn hekk, fir-rigward tal-allegazzjoni ta’ Transcatab li l-Kummissjoni użat fid-deċiżjoni kkontestata dokumenti mhux imsemmija fid-dikjarazzjoni tal-oġġezzjonijiet, għandu jiġi rrilevat li huwa biss fil-kuntest tal-evalwazzjoni tal-argumenti u l-elementi ta’ prova mressqa mill-partijiet matul il-proċedura amministrattiva li l-Kummissjoni effettivament tindirizza, fil-premessi 335 sa 344 tad-deċiżjoni kkontestata, ċerti aspetti u dokumenti speċifiċi li jirrigwardaw ir-relazzjonijiet bejn SCC u Transcatab, u, b’dan il-mod, tirreferi għal